Wanita larikan kereta, rempuh kenderaan ada 14 rekod jenayah
17 Februari 2022, 10:56 pm
KUALA LUMPUR – Tindakan seorang wanita melarikan sebuah kereta milik pasangan suami isteri hingga merempuh kenderaan lain membawa padah apabila ditahan orang ramai di lampu isyarat berhadapan Setapak Central, dekat sini hari ini.
Ketua Polis Daerah Wangsa Maju, Superintendan Ashari Abu Samah berkata, pihaknya mengesan sebuah video yang tular berdurasi satu minit 31 saat yang telah dimuat naik seorang pemilik akaun Twitter memaparkan kejadian melarikan kenderaan jenis Honda City warna putih di lampu isyarat Wangsa Maju.
“Hasil siasatan mendapati, kejadian berlaku kira-kira pukul 2.30 petang tadi di hadapan Kolej Vokasional Setapak, Jalan Genting Klang, dekat sini.
“Ketika kejadian, pengadu bersama isteri telah keluar daripada kereta tanpa mematikan enjin kenderaan dan menyedari kereta telah dibawa lari oleh seorang wanita bangsa tidak pasti menghala ke pusat bandar,” ujarnya dalam kenyataan sebentar tadi.
Menurutnya, pengadu telah meminjam motosikal milik pengawal keselamatan di lokasi untuk ke balai polis bagi membuat laporan.
“Bagaimanapun, sebaik tiba di lampu isyarat hadapan Setapak Central, pengadu mendapati kereta miliknya mengalami kemalangan.

“Pengadu telah meminta bantuan orang ramai untuk menahan suspek yang kemudiannya diserahkan kepada pihak polis untuk tindakan lanjut,” katanya.
Jelas beliau, hasil semakan mendapati suspek berumur 38 tahun serta mempunyai 14 rekod lampau berkaitan kes jenayah dan dadah.
Katanya, suspek akan disiasat dibawah Seksyen 379 A Kanun Keseksaan (KK) kerana curi kenderaan dan Seksyen 279 KK kerana memandu atau menunggang dengan gopoh di jalan awam. – KOSMO! ONLINE


Graham lelaki paling selamat di Bumi
Oleh KOSMO!

17 Februari 2022, 8:30 pm
SYDNEY – Suruhanjaya Kemalangan Pengangkutan Australia (TAC) mencipta model robot yang direka untuk menjadi satu-satunya ‘manusia’ yang boleh selamat jika terlibat dalam kemalangan kereta’, lapor akhbar The Sun, kelmarin.
Arca manusia mutan diberi nama Graham itu  mempunyai tengkorak dengan  zon renyuk, dada berbentuk tong dengan tisu lemak mengelilinginya dan beg udara individu di antara rusuknya.

Meskipun dia mungkin tidak begitu menarik untuk dilihat, Graham mungkin lelaki paling selamat di Bumi.
Graham dicipta untuk mempunyai semua bahagian badan yang diperlukan oleh manusia untuk selamat jika mengalami pelanggaran berimpak tinggi tanpa teknologi keselamatan dalam kenderaan.
Selain kepala besar dengan zon renyuk, dia juga tidak mempunyai leher, hidung cengkung, beg udara di antara setiap rusuk dan anggota badan yang boleh dibengkokkan ke setiap arah.
Manusia mutan ini diperbuat daripada gentian kaca, silikon, rambut manusia dan dicipta oleh artis yang berpangkalan di Melbourne, Patricia Piccinini.

“Kereta telah berkembang jauh lebih pantas daripada manusia dan Graham membantu kami memahami mengapa kami perlu menambah baik setiap aspek sistem jalan raya untuk melindungi diri kita semua daripada kesilapan diri sendiri,” kata Ketua Pegawai Eksekutif ,TAC Joe Calafiore.
Pencipta Graham, Piccinini, berkata reka bentuknya membolehkan orang ramai merasai apa yang cuba disampaikan dan berasa empati dengannya. – Agensi


Elak diundi jumpa Korea Selatan
Oleh MUHAMMAD ZUHAILY BADLISHAH

17 Februari 2022, 8:29 pm
SKUAD badminton wanita negara lebih teruja untuk bertemu Indonesia atau Jepun dalam undian peringkat separuh akhir Kejohanan Badminton Berpasukan Asia (BATC) 2022 di Pusat Konvensyen Setia City, Shah Alam malam ini.
Bagi beregu wanita kedua negara, Anna Cheong-Teoh Mei Xing, Malaysia mempunyai lebih peluang untuk melangkah ke pentas final sekiranya tidak diundi bertemu naib juara edisi 2020, Korea Selatan.
“Korea Selatan agak sukar buat kami kerana mereka mempunyai pemain perseorangan yang hebat. Bukan itu sahaja, pemain seperti Baek Ha-Na juga boleh memberikan kesukaran kepada kami.
“Saya fikir peluang kami lebih besar menentang Jepun atau Indonesia kerana kami sangat yakin di bahagian beregu. Harap kami dapat buat yang terbaik dan cuba untuk layak ke final,” kata Mei Xing.
Malaysia mara ke separuh akhir sebagai dua pasukan terbaik Kumpulan Y selepas menewaskan Jepun 3-2 pada aksi pembukaan, Khamis lalu sebelum menang dengan keputusan sama ke atas India kelmarin.
Ia sekali gus turut melayakkan Malaysia secara merit ke saingan Piala Uber 2022 di Bangkok, Thailand pada Mei depan.

Mengulas lanjut, pasangan negara yang berada pada ranking ke-91 dunia itu gembira dengan peningkatan prestasi ditunjukkan mereka sejak mendapat bimbingan Pengarah kejurulatihan beregu Persatuan Badminton Malaysia (BAM), Rexy Mainaky.
“Kami dapat rasakan tahap fizikal kami semakin meningkat. Dia (Rexy) sentiasa menekan kami sehingga mencapai had maksimum. Walaupun sangat penat tetapi kami semakin fokus dan cergas dalam gelanggang,” jelas Anna Cheong. – KOSMO! ONLINE


Perak tidak mahu tutup sekolah elak keciciran
Oleh MOHAMAD HAFIZI BIN MOHD SAID

17 Februari 2022, 8:12 pm
IPOH – Sekolah di negeri ini tidak akan ditutup meskipun kes harian Covid-19 mencatatkan peningkatan bagi mengelak murid ketinggalan dalam pelajaran.
Menteri Besar, Datuk Seri Saarani Mohamad berkata, pihaknya sentiasa mengambil maklum keresahan dan pandangan ibu bapa pelajar berkenaan perkara terbabit.
Bagaimana pun katanya, kuasa untuk menutup sekolah adalah di bawah Pejabat Kesihatan Daerah (PKD) berdasarkan situasi berbahaya semasa.
“Kita berhasrat untuk membuka sekolah seperti biasa dan kita tidak mampu untuk menutup sekolah kerana saya menerima laporan ramai pelajar sudah tidak minat ke sekolah.
“Saya nak ambil kesempatan ini mengajak semua agar sentiasa berwaspada kerana kalau sekolah tutup sekali lagi pelajar akan keciciran,” katanya.
Beliau berkata demikian ketika berucap pada Majlis Pelancaran Smart G-Tuisyen dan Program Makanan Percuma Kelas Peperiksaan 2021 di bawah inisiatif Tuisyen Cikgu Saarani di Hotel Casuarina, Meru, di sini, hari ini. – KOSMO! ONLINE.


Lokman padam hantaran fitnah KJ
Oleh NUZULSHAM SHAMSUDDIN

17 Februari 2022, 8:24 pm
KUALA LUMPUR – Bekas Ahli Majlis Tertinggi UMNO, Datuk Lokman Noor Adam telah memadam semua kenyataan dan video membabitkan Menteri Kesihatan, Khairy Jamaluddin Abu Bakar berhubung isu vaksin Covid-19 yang dimuat naik di media sosial.
Perkara itu disahkan peguam Norfazilah Jaafar yang mewakili Lokman ketika dihubungi di sini hari ini selepas prosiding secara dalam talian di hadapan Pesuruhjaya Kehakiman Mahkamah Tinggi Leong Wai Hong.
Menurut peguam itu, anak guamnya telah memadam hantaran berkenaan sebagaimana yang diarahkan mahkamah, selepas Khairy memperoleh injunksi ex-parte (sebelah pihak) pada 3 Februari lalu.
“Sepatutnya hari ini ditetapkan untuk pendengaran injunksi inter-parte, namun ditangguhkan kerana pihak defendan (Lokman) memohon tempoh masa untuk memfailkan afidavit balasan dalam permohonan injunksi itu.
“Mahkamah membenarkan defendan memfailkan afidavit balasan dan pernyataan pembelaan (berhubung saman) sebelum atau pada 3 Mac selain membenarkan permohonan plaintif (Khairy) untuk melanjutkan injunksi ex-parte,” katanya.
Dalam prosiding hari ini peguam Abdul Rashid Ismail mewakili Khairy.

Khairy, 46, selaku plaintif memfailkan dua saman atas kapasiti peribadi menerusi Tetuan Rashid Zulkifli di Mahkamah Tinggi di sini pada 25 Januari lalu dengan menamakan Lokman, 49, dan Mohd. Rasyiq, 42, masing-masing sebagai defendan.
Berdasarkan dokumen yang diperoleh melalui carian mahkamah, Khairy dalam pernyataan tuntutannya mendakwa Lokman telah memfitnahnya dengan membuat dua kenyataan serta memuat naik gambar di Facebook ‘Lokman Noor Adam Official’ pada 6 lalu selain membuat kenyataan menerusi dua siaran langsung di Facebook itu dan YouTube ‘Lokman Adam’ pada 10 Januari.
Khairy yang juga Ahli Parlimen Rembau mendakwa Mohd. Rasyiq pula memfitnahnya dengan membuat kenyataan fitnah dengan menyiarkan tiga video serta satu gambar di Instagram ‘Ustaz Abu Syafiq’ pada 20 Oktober tahun lalu serta 6 dan 10 Januari lalu.
Dakwa plaintif, kenyataan fitnah dalam dua saman itu membawa maksud antaranya beliau berbohong dan menipu orang ramai dengan mendakwa dia telah diberi vaksin Covid-19 serta menerima dos ketiga serta memalsukan maklumat berkenaan status vaksinasi. – KOSMO! ONLINE


MDA panggil semula pembekal kit ujian Covid-19
Oleh MOHD. HUSNI MOHD. NOOR

17 Februari 2022, 8:30 pm
PUTRAJAYA – Pihak Berkuasa Peranti Perubatan (MDA) diarahkan untuk memanggil semula semua pembekal kit ujian kendiri Covid-19 bagi meneliti isu berkaitan kualiti dan ketepatan alat ujian itu.
Menteri Kesihatan, Khairy Jamaluddin Abu Bakar berkata, pihaknya sudah mengarahkan supaya MDA memanggil semula pembekal alat ujian itu.
Menurutnya, beliau mengakui menerima pelbagai rungutan dan aduan orang ramai terhadap ralat keputusan apabila membuat saringan menggunakan kit saringan kendiri yang dijual di pasaran.
“Kita ambil maklum mengenai keraguan terhadap kit saringan kendiri menggunakan sampel air liur yang dijual di pasaran kerana dikatakan memberi keputusan negatif palsu.
“Justeru, saya arahkan MDA supaya menyampaikan saranan kepada pembekal untuk meminta maklumat jaminan kualiti daripada pengilang atau pengeluar kit saringan.
“Mereka juga harus semak sama ada proses jaminan kualiti bagi setiap produk kit saringan kendiri itu dibuat dari semasa ke semasa,” katanya pada sidang akhbar, hari ini.

Katanya, ketika kit ujian itu diluluskan MDA sebelum ini, ketepatan alat ujian itu mungkin 99 peratus tetapi kadar itu mungkin merosot dalam tempoh tertentu. -KOSMO! ONLINE


SOP PRN Johor akan diumumkan SPR
Oleh MOHD. HUSNI MOHD. NOOR

17 Februari 2022, 7:16 pm
PUTRAJAYA – Suruhanjaya Pilihan Raya (SPR) akan mengumumkan prosedur operasi standard (SOP) bagi Pilihan Raya Negeri (PRN) Johor tidak lama lagi.
Perkara itu dimaklumkan Menteri Kesihatan Khairy Jamaluddin Abu Bakar pada sidang akhbar perkembangan Covid-19, hari ini.
Beliau berkata, KKM sudah mengemukakan syor dan cadangan kepada SPR berhubung SOP yang akan diguna pakai pada PRN berkenaan.
Menurutnya, pihaknya turut bersetuju dengan SOP yang dibentangkan dan beliau percaya bahawa jika SOP itu dipatuhi, ia mencukupi untuk mencegah penularan ketara Covid-19 di negeri itu.
“Bagi penduduk Johor berusia 12 tahun ke atas, 80 peratus daripada populasi dewasanya telah menerima suntikan vaksin lengkap.
“Namun, apa yang cuba kita tingkatkan adalah jumlah dewasa di Johor untuk menerima dos penggalak.

“Ketika ini, jumlah peratusan dos penggalak di Johor hanya 63.2 peratus. Justeru, saya mahu liputan dos penggalak ini diperluaskan,” katanya. -KOSMO! ONLINE


Pengalaman pemain mampu atasi Jepun
Oleh MUHAMMAD ZUHAILY BADLISHAH

17 Februari 2022, 7:44 pm
PENGARAH Kejurulatihan Beregu Persatuan Badminton Malaysia (BAM), Rexy Mainaky yakin dengan kemampuan skuad lelaki negara bertemu Jepun pada aksi terakhir Kumpulan B Kejohanan Badminton Berpasukan Asia (BATC) 2022 esok.
Rexy menjelaskan, keyakinan itu berdasarkan faktor pengalaman barisan negara berbanding Jepun yang menghantar pemain-pemain muda pada edisi BATC kali ini di Pusat Konvensyen Setia City, Shah Alam.
“Bukan kita merendahkan kemampuan Jepun tetapi kita lebih bagus berdasarkan pengalaman (pemain), jadi ia pastinya akan memberikan kelebihan.
“Saya harap perseorangan dan beregu dapat terus memberikan fokus terbaik untuk kejohanan kali ini. Saya fikir kita mungkin tidak berdepan masalah,” kata Rexy.
Malaysia ketika ini berada pada landasan tepat untuk melangkah ke peringkat separuh akhir sebagai dua pasukan terbaik daripada Kumpulan B selepas terdahulu mudah menewaskan Singapura 5-0.
Lima mata skuad negara dalam aksi pembukaan kelmarin berjaya disumbangkan oleh Lee Zii Jia, Aaron Chia-Soh Wooi Yik, Ng Tze Yong, Goh Sze Fei-Nur Izzuddin Rumsani dan Leong Jun Hao.

Malaysia dijangka tiada masalah untuk mencatat kemenangan berdasarkan situasi Jepun menghantar pemain muda seperti Minoru Koga, Riku Hatano, Ayato Endo, Yuta Takei, Shuntaro Mezaki, Haruya Nishida, Koshiro Moriguchi dan Koo Takahasi.
Sebagai rekod, skuad lelaki negara pernah menewaskan Jepun 3-0 menerusi Zii Jia, Aaron-Wooi Yik dan Cheam June Wei sewaktu separuh akhir edisi BATC 2022 di Manila, Filipina. – KOSMO! ONLINE


Malaysia tepati ramalan ke separuh akhir
Oleh MUHAMMAD ZUHAILY BADLISHAH

17 Februari 2022, 7:09 pm
SHAH ALAM – Skuad badminton lelaki negara tidak berdepan masalah untuk mengesahkan slot ke peringkat separuh akhir Kejohanan Badminton Berpasukan Asia (BATC) 2022.
Kejayaan itu hadir selepas Malaysia menewaskan Kazakhstan 5-0 pada aksi kedua Kumpulan B di Pusat Konvensyen Setia City hari ini.
Ia secara tidak langsung membolehkan Malaysia layak ke separuh akhir biarpun masih berbaki satu perlawanan menentang Jepun esok selepas terdahulu menang 5-0 ke atas Singapura semalam.
Pada saingan hari ini, Malaysia merehatkan kesemua pemain utama seperti juara All England, Lee Zii Jia dan pemenang pingat gangsa Sukan Olimpik Tokyo 2020, Aaron Chia-Soh Wooi Yik.
Pertaruhan menurunkan pemain-pemain muda tetap membuahkan hasil apabila Aidil Sholeh Ali Sadikin yang turun selaku perseorangan pertama mudah menewaskan Artur Niyazov 21-11, 21-12.
AIDIL tidak mengecewakan apabila menyumbang mata pertama Malaysia menerusi kemenangan 21-11, 21-12 ke atas Niyazov di Pusat Konvensyen Setia City hari ini. – SHIDDIEQIIN ZON
“Saya ambil masa nak sesuaikan diri, lebih-lebih lagi beraksi di depan para penyokong. Tadi pun saya ambil masa selepas 11 mata baru dapat semula momentum.

“Awalnya ada gementar tetapi selepas itu saya mula berasa selesa dan semakin serasi dengan gelanggang,” katanya selepas tamat perlawanan hari ini.
Dua perseorangan seterusnya, Lim Chong King serta Kok Jing Hong juga menepati ramalan apabila menyumbang dua lagi mata buat Malaysia selepas menewaskan Khaitmurat Kulmatov 21-11, 21-11 dan Makhsut Tajibullayev (21-8, 21-4).
Walaupun Malaysia sudah sah meraih kemenangan tetapi dua beregu negara, Man Wei Chong-Tee Kai Wun dan Goh Sze Fei-Nur Izzuddin Rumsani tetap menceriakan para peminat apabila masing-masing turut meraih kemenangan.
Wei Chong-Kai Wun menang 21-5, 21-5 ke atas Jangir Ibrayev-Ilya Lysenko, manakala Sze Fei-Nur Izzuddin pula tiada masalah menundukkan Andrey Shalagin-Makhsut Tajibullayev 21-8, 21-4.
Kejayaan ke separuh akhir itu menyaksikan Malaysia secara tidak langsung layak secara merit ke Piala Thomas 2022 di Bangkok, Thailand pada Mei depan. – KOSMO! ONLINE


Kes harian Covid-19 diumum serentak 10 pagi
Oleh KOSMO!

17 Februari 2022, 7:24 pm
PETALING JAYA – Kementerian Kesihatan (KKM) mengambil langkah untuk tidak mengumumkan bilangan kes harian Covid-19 secara berasingan bermula esok.
Menteri Kesihatan, Khairy Jamaluddin Abu Bakar berkata, sebaliknya jumlah bilangan kes harian itu akan dimaklumkan pada pukul 10 pagi keesokan harinya.
Beliau berkata, langkah tersebut dibuat bagi memastikan keseluruhan data dapat diperincikan dengan lebih menyeluruh seperti penggunaan katil, bilangan pesakit di unit rawatan rapi dan pesakit yang memerlukan bantuan pernafasan.
“Bermula esok, ia akan dimaklumkan bersama data-data yang lain pada pukul 10 pagi.
“Ini supaya kita boleh melihat data kes harian bersama-sama data lain seperti kadar kemasukan ke hospital untuk mengurangkan faktor ketakutan mengenai bilangan kes harian,”katanya pada sidang akhbar hari ini.
Mengulas lanjut Khairy berkata, perincian matrik dan data dapat membantu rakyat memahami keadaan sebenar mengenai situasi Covid-19.-KOSMO! ONLINE


Sistem laser mampu bawa manusia ke Marikh dalam masa 45 hari
Oleh KOSMO!

17 Februari 2022, 7:30 pm
OTTAWA – Saintis Kanada dilaporkan membina sistem berasaskan laser yang boleh mengurangkan perjalanan manusia ke Planet Marikh menjadi 45 hari berbanding anggaran  500 hari oleh Pentadbiran Aeronautik dan Angkasa Lepas Kebangsaan (NASA), lapor akhbar Daily Mail semalam.
NASA merancang untuk menghantar angkasawan ke Marikh pada pertengahan tahun 2030-an, begitu juga China.
Pasukan jurutera Universiti McGill di bandar Montreal, Kanada telah membangunkan sistem dinamakan ‘laser thermal propulsion’ di mana cahaya laser diguna untuk memanaskan bahan api hidrogen.
Laser besar akan dilepaskan dari Bumi untuk mengalirkan kuasa kepada panel fotovoltaik pada kapal angkasa yang menjana kuasa elektrik dan seterusnya menghasilkan tujahan.
Kapal angkasa itu akan memecut dengan pantas ketika berlepas berhampiran Bumi sebelum ke Marikh pada bulan berikutnya. Bahagian utama seterusnya akan mendarat di Marikh dan bahagian selebihnya dikembalikan ke Bumi serta dibaiki untuk dikitar semula.
Tempoh sampai ke Marikh selama enam minggu itu sebelum ini hanya boleh direalisasikan sekiranya menggunakan roket berkuasa pembelahan nuklear tetapi menimbulkan risiko radiasi.

Bercakap kepada laman berita Universe Today, pasukan di sebalik kajian tersebut berkata, sistem itu  berupaya mewujudkan pengangkutan pantas untuk melakukan perjalanan angkasa dalam sistem suria.
Beberapa penyelidik meramalkan bahawa ia boleh menghantar satelit seberat 90.72 kilogram ke Marikh dalam masa tiga hari dengan kapal angkasa yang lebih besar memerlukan tempoh kira-kira sebulan hingga enam minggu. – Agensi


Anak jelaskan kematian ibu bukan sebab dos penggalak
Oleh NIA AMIRA NAJWA AZMI

17 Februari 2022, 7:12 pm
PETALING JAYA – Dakwaan mengenai seorang guru yang meninggal dunia akibat dos penggalak vaksin Covid-19 yang tular di aplikasi Telegram disahkan palsu.
Kementerian Kesihatan (KKM) sudah mengambil maklum berhubung maklumat palsu yang tular di Telegram baru-baru ini.
KKM dan waris si mati tampil menjelaskan kepada orang ramai mengenai kematian pendidik itu.
Pengguna Twitter, @H_Bakkaniy yang merupakan anak si mati mengecam perlakuan biadab golongan antivaksin yang membuat tuduhan mengenai kematian ibunya tanpa merujuk perkara tersebut dengan waris.
“Punca sebenar kematian ibu saya adalah disebabkan tindak balas ubat pelali (anaesthesia) yang diberikan sebelum prosedur intubasi dan beberapa prosedur lain pada malam sebelum kematiannya.
“Pada November 2018, ibu saya sudah mula menggunakan kerusi roda kerana sakit lutut. Kami sekeluarga masih bersedih di atas pemergiannya, namun ada pula pihak lain tanpa hati menyebarkan berita palsu tentang kematiannya,” jelasnya di kenyataan.

Susulan perkongsian itu, rata-rata orang ramai berasa berang dengan tindakan golongan antivaksin yang menyebarkan berita palsu tersebut.
“Puak antivaksin ini, semua hendak salahkan vaksin. Kaki terseliuh pun salahkan vaksin sampai berita kematian (orang lain) pun dibuat ikut sesuka hati,” kata @fathin_perfume.
“Golongan yang tidak mahu vaksin terpulanglah, tetapi jangan gunakan kematian orang lain untuk tegakkan vaksin membawa maut. Tidak fikir perasaan keluarga yang baru kehilangan ibu kemudian disebarkan berita palsu,” ujar @syu1710_. – KOSMO! ONLINE


Apa kata pemenang Liga Fantasi Kosmo! minggu ke-25
Oleh SOPI SAMAILE

17 Februari 2022, 8:06 pm
“Selepas Cristiano Ronaldo kurang menjadi, saya sebenarnya ada dua pilihan untuk dijadikan kapten pasukan, sama ada kekalkan Ronaldo ataupun Raheem Sterling. Lega juga lah apabila Ronaldo dapat jaringkan gol dan bantu jumlah mata untuk minggu ini. Terima kasih Kosmo!”
KISHORE KUMAR A/L JAYALINGAM (Puchong, Selangor)
Pasukan: RKK united (98 mata)
Pengurus: Kishore Kumar

“Seperti biasa, pemilihan pemain dibuat mengikut prestasi semasa. Saya ada mengambil Raheem Sterling dan jadikan Bruno Fernandes sebagai kapten tetapi dengan keadaan sekarang, mungkin bernasib baik juga kerana kesemua pemain yang dipilih telah memainkan peranan mereka.”
MUHAMMAD ASYRAF MOHD ZAMRI (Kubang Kerian, Kelantan)
Pasukan: Lab Rats fc (97 mata)
Pengurus: Røfx LR [PremierElite]

“Saya gembira apabila pertaruhan untuk meletakkan Cristiano Ronaldo sebagai kapten pasukan minggu ini dapat menyumbangkan mata yang tinggi kali ini. Misi saya selepas ini adalah untuk kekal konsisten sehingga penghujung musim nanti.”
FRANCE JANI (Kepong, Kuala Lumpur)
Pasukan: Bungan FC (98 mata)
Pengurus: Franz Jani

“Saya tidak menyangka akan menjadi salah seorang daripada lima pengurus terbaik pada minggu ini kerana sebelum ini, tuah tidak memihak kepada saya. Mungkin percaturan saya pada minggu ini agak menjadi. Terima kasih Kosmo!”
SUARDI SINAMING (Tawau, Sabah)
Pasukan: Ispettorato CF (98 mata)
Pengurus: Suardi Hazard

“Fokus saya lebih kepada pemain Manchester United dan saya ada David de Gea, Cristiano Ronaldo dan Bruno Fernandes. Untuk kali ini, saya menggunakan triple kapten dan nyata ia sangat berbaloi dan menjadi.”
SUHARMAN MARSUKI (Tawau, Sabah)
Pasukan: Galaxyyy
Pengurus: Sufian Yan


Guru jangan berhenti sebab Covid-19
Oleh MOHAMAD HAFIZI BIN MOHD SAID

17 Februari 2022, 7:34 pm
IPOH – Ada laporan terdapat guru di negeri ini mengambil keputusan meletak jawatan sebagai pendidik disebabkan tekanan kerana pandemik Covid-19.
Menteri Besar, Datuk Seri Saarani Mohamad berkata, pihaknya ada menerima laporan mengenai perkara tersebut ekoran guru-guru hilang tumpuan disebabkan pandemik.
Menurut Saarani, beliau mengakui terkejut apabila menerima berita berkenaan memandangkan guru merupakan ejen perubahan masyarakat.
“Semasa saya pergi ke Gerik, pegawai pendidikan daerah melaporkan ada guru-guru hilang fokus nak pencen awal. Misalnya yang berumur 40 tahun.
“Cikgu adalah ejen, pemimpin dan pemberi motivasi, jadi cikgu tidak boleh ada ayat itu (berhenti sebab Covid-19) dia mesti mengajak masyarakat melawan Covid. Itu semangat yang saya hendak,” katanya.
Beliau berkata demikian semasa hadir pada Majlis Pelancaran Smart G-Tuisyen dan Program Makanan Percuma Pelajar Kelas Peperiksaan 2021 di bawah inisiatif Tuisyen Cikgu Saarani di Hotel Casuarina, Meru, di sini, hari ini.

Ketika ditanya berapa ramai guru yang memohon untuk berhenti disebabkan pandemik Covid-19, Saarani memaklumkan pihaknya tidak mempunyai jumlah sebenar. – KOSMO! ONLINE.


22 kes kematian bukan disebabkan dos penggalak
Oleh MOHD. HUSNI MOHD. NOOR

17 Februari 2022, 7:40 pm
PUTRAJAYA – Bahagian Regulatori Farmasi Negara (NPRA) memaklumkan 22 daripada 42 kes kematian yang dikaitkan dengan dos penggalak disahkan bukan disebabkan pelalian berkenaan.
Menjelas lanjut perkara itu, Pengarah NPRA, Dr. Roshayati Mohamad Sani berkata, siasatan terperinci yang dijalankan Jawatankuasa Farmakovigilans terhadap 22 kes kematian itu jelas tidak mempunyai kaitan dengan dos penggalak.
Menurutnya, baki 20 lagi aduan kesan advers susulan imunisasi (AEFI) yang diterima pihaknya masih lagi dalam siasatan.
“Ketika ini, 22 kes sudah dinilai manakala, 20 lagi masih menunggu siasatan dan penelitian pakar.
“Kami dapati, hasil penilaian Jawatankuasa terhadap 22 kes itu tidak ada hubung kait atau causality vaksin yang menyebabkan kematian,” katanya pada sidang akhbar hari ini.
Justeru, katanya, beliau meminta semua pihak termasuk media membaca kenyataan diberikannya sebelum ini dan tidak dibaca sebahagian saja sehingga menimbulkan kekeliruan dalam kalangan masyarakat. – KOSMO! ONLINE.


Pengantin baharu, bapa mertua paut tiang Jambatan P. Pinang
Oleh NOOR HASLIZA NUSI

17 Februari 2022, 7:21 pm
GEORGE TOWN – Pasangan pengantin baharu bersama bapa mertua terpaksa berpegangan tangan sambil berpaut lebih dua jam pada tembok tiang 28, bawah Jambatan Pulau Pinang di sini dalam kejadian ribut awal pagi tadi.
Mangsa, Mohd. Khuzairi Azhari, 23, dan Siti Nur Fairus Abu Bakar, 23, bersama bapa isterinya, Abu Bakar Dollah, 58, juga dikatakan terpaksa mengharungi air laut pasang yang naik ke tapak jambatan dari paras buku lali hingga ke betis mulai pukul 1 pagi.
Mohd. Khuzairi dan isteri dikatakan baru sahaja mendirikan rumah tangga sebulan lalu dan aktiviti memancing di bawah jambatan berkenaan merupakan hobi masa lapang mereka tiga beranak.
Menurut Mohd. Khuzairi, mereka sememangnya tidak menyangka akan berlaku kejadian air pasang besar dan angin kuat yang luar biasa pada malam tadi sehingga menerbangkan peralatan memancing serta bekalan makanan yang dibawa.
“Kami naik bot pancing dari jeti itu ke bawah tiang 28 dan ketika itu cuaca dan laut berada dalam keadaan tenang. Ikutkan kami akan bermalam di situ dan pulang semula ke darat pukul 7 pagi tadi.
“Kami mula berasa lain macam setelah menyedari angin kuat dan diikuti kejadian air laut naik ke atas tapak pada pukul 1 pagi sehingga menenggelamkan paras betis sehingga lebih dua jam. Ini merupakan kejadian pertama kali yang pernah dialami sejak memancing di lokasi berkenaan.- KOSMO! ONLINE


Kemasukan pesakit Covid-19 ke hospital meningkat
Oleh MOHD. HUSNI MOHD. NOOR

17 Februari 2022, 6:11 pm
PUTRAJAYA – Kementerian Kesihatan (KKM) mengesahkan berlaku peningkatan pesakit Covid-19 kategori 1 dan 2 ke hospital sejak tujuh hari lalu.
Menterinya, Khairy Jamaluddin Abu Bakar berkata, dalam tempoh tujuh hari lalu, bilangan kes positif Covid-19 meningkat sebanyak 109 peratus.
Beliau berkata, keadaan itu menyebabkan kemasukan ke hospital dalam kalangan pesakit Covid-19 turut meningkat sebanyak 42 peratus.
“Terdapat juga kes Covid-19 kategori 1 dan 2 yang tidak serius, namun mereka dimasukkan ke hospital sebagai langkah awal bagi tujuan pemantauan dan bagi mencegah risiko jangkitan menjadi lebih teruk.
“Kes-kes yang dimasukkan ini adalah kes yang berisiko tinggi seperti ada kes pesakit yang mempunyai penyakit kritikal dan berusia 60 tahun ke atas.
“Melihat kepada situasi ini, kemasukan ke hospital oleh kes-kes Covid-19 pastinya akan meningkat, selari dengan peningkatan bilangan kes harian,” katanya pada sidang akhbar di sini hari ini. – KOSMO! ONLINE


Siasatan terhadap 5 pegawai MARA 99 peratus siap
17 Februari 2022, 5:53 pm
KUALA LUMPUR – Suruhanjaya Pencegahan Rasuah Malaysia (SPRM) mengesahkan siasatan terhadap lima pegawai Majlis Amanah Rakyat (MARA) berkaitan isu integriti dan salah guna kuasa membabitkan anak syarikat agensi itu, MARA Corporation (MARA Corp) hampir lengkap.
Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya berkata, pihaknya memberi tumpuan kepada dua isu berkenaan siasatan tersebut serta membuka dua kertas siasatan.
“Kertas siasatan pertama adalah berkaitan lima pegawai MARA yang mana 99 peratus kita sudah siapkan dan akan dikemukakan kepada Pengarah Bahagian Perundangan dan Pendakwaan untuk beliau membuat kajian.
“Yang kedua pula adalah berhubung dengan perbelanjaan kad kredit yang mana ia masih dalam proses siasatan. Saya tak boleh mengulas lebih lanjut kerana siasatan sedang dijalankan,” ujarnya ketika sidang akhbar pada Majlis Pelancaran Program Excel ‘Corporate Liability & Organizational Anti-Corruption Plan’ di Hotel Sheraton Imperial, dekat sini hari ini.
Terdahulu, majlis tersebut telah dirasmikan oleh Ketua Pesuruhjaya SPRM, Tan Sri Azam Baki.
Jelas beliau lagi, SPRM juga akan melakukan siasatan berkenaan penggunaan kad kredit dari segi pentadbiran sama ada ia boleh digunakan untuk tujuan peribadi atau rasmi.

“Kalau ada klausa yang mengatakan bahawa penggunaan tersebut melibatkan hal peribadi, maka mereka harus buat bayaran balik.
“Namun, banyak sudut juga kita nak kena tengok termasuk sudut pentadbiran dan juga jenayah. Itupun tak lama lagi kita akan selesaikan,” ujarnya.
Terdahulu, lima pegawai Mara yang dikaitkan dengan isu integriti dan salah guna kuasa membabitkan anak syarikat agensi itu, Mara Corp sudah hadir memberi keterangan di Ibu Pejabat Suruhanjaya Pencegahan Rasuah (SPRM) Putrajaya, pada pagi Jumaat lalu.
Kelima-lima individu berkenaan merupakan 17 individu yang telah dikenal pasti bagi membantu siasatan tiba di ibu pejabat SPRM kira-kira 3 petang secara berasingan.
Turut dipanggil untuk dirakam keterangan adalah empat lagi anggota Lembaga Pengarah MARA Corp, empat orang pegawai MARA, tiga pegawai bank dan seorang pegawai daripada Suruhanjaya Syarikat Malaysia. – KOSMO! ONLINE


Jangkitan Covid-19 kanak-kanak meningkat 160 peratus
Oleh MOHD. HUSNI MOHD. NOOR

17 Februari 2022, 6:51 pm
PUTRAJAYA – Kes jangkitan Covid-19 dalam kalangan kanak-kanak meningkat 160 peratus khususnya bermula pada minggu kelima dan keenam tahun ini dan ia agak membimbangkan.
Menteri Kesihatan, Khairy Jamaluddin Abu Bakar berkata, sebanyak 6,524 kes dikesan membabitkan usia bayi hingga 11 tahun direkodkan pada minggu kelima.
Beliau berkata, sebanyak 2,822 kes dikesan membabitkan usia bayi baharu lahir hingga kanak-kanak berusia empat tahun dan 4,242 kes lain membabitkan usia 5 tahun dan ke atas.
“Bagi minggu keenam pula, sebanyak 16159 kes direkodkan dengan 10,796 kes membabitkan usia bayi baharu lahir hingga kanak-kanak berusia empat tahun dan 6,613 kes membabitkan lima tahun ke atas.
“Kami juga melihat peningkatan kes kemasukan kanak-kanak ke hospital sejak akhir-akhir ini selari peningkatan kes,” katanya pada sidang akhbar hari ini.
Justeru, katanya, beliau berharap ibu bapa tampil segera mendaftarkan anak-anak mereka bagi mendapatkan vaksin menerusi Program Imunisasi Covid-19 Kebangsaan Kanak-Kanak (PICKids).- KOSMO! ONLINE


Siti Nurshuhaini sedia tampil lebih bagus
Oleh MUHAMMAD ZUHAILY BADLISHAH

17 Februari 2022, 7:09 pm
PEMAIN perseorangan wanita negara, Siti Nurshuhaini Azman bertekad untuk tampil lebih bagus sekiranya diturunkan pada aksi separuh akhir Kejohanan Badminton Berpasukan Asia (BATC) 2022 esok.
Nurshuhaini, 18, meluahkan keyakinan itu selepas mempelajari pengajaran berguna ketika tewas 11-21, 19-21 kepada perseorangan kedua India, Ashmita Chaliha di Pusat Konvensyen Setia City, Shah Alam kelmarin.
Kekalahan itu bagaimanapun tidak menjejaskan rentak Malaysia yang berjaya menewaskan India 3-2 dan mara ke separuh akhir sebagai juara Kumpulan Y selepas terdahulu turut menang 3-2 ke atas Jepun.
“Turun sebagai perseorangan kedua sedikit memberikan tekanan kepada saya. Selain itu, saya juga tidak dapat bermain corak sebenar kerana terikut gaya permainan pemain lawan.
“Mungkin hari ini (kelmarin) saya kurang dari segi ketahanan permainan. Kalau diberi peluang saya akan cuba yang terbaik dan perbaiki permainan selepas ini,” kata Nurshuhaini.
Pemain dari Rawang, Selangor itu bermula baik pada kempen BATC kali ini apabila berjaya mencipta kejutan sensasi dengan kemenangan 21-16, 22-20 ke atas pemain Jepun, Hina Akechi pada Selasa lalu.

Bagaimanapun, kecemerlangan itu gagal diteruskan dalam aksi kedua menentang India kelmarin yang turut menyaksikan perseorangan ketiga negara, Myisha Mohd. Khairul tewas 16-21, 15-21 kepada Tara Shah.
Sebagai rekod, skuad badminton wanita yang layak secara merit ke Piala Uber 2022 pada Mei depan, akan berdepan sama ada Jepun, India atau Korea Selatan di peringkat separuh akhir esok. – KOSMO! ONLINE


Mayat peniaga jatuh sungai ditemui tersangkut pukat
Oleh MOHD AZLI ADLAN

17 Februari 2022, 7:08 pm
BESUT – Penantian lebih 36 jam mencari seorang peniaga yang terjunam ke dalam Sungai Keluang Besar di sini semalam berakhir apabila mayatnya berjaya ditemui sebentar tadi.
Mayat Shukri Wahab, 52, ditemui tersangkut pada pukat yang dipasang berhampiran alur sungai berhampiran Kuala Tembila pada pukul 6.09 petang.
Difahamkan, pukat itu dipasang seorang nelayan tempatan pada pagi tadi bertujuan membantu proses operasi pihak berkuasa.
Penolong Pengarah Operasi Jabatan Bomba dan Penyelamat Terengganu, Muhammad Basri Kamarazaman berkata, mayat mangsa telah dijumpai nelayan terbabit yang turut menyertai operasi mencari dan menyelamat.
“Kedudukan penemuan mayat mangsa dari lokasi kemalangan di Jambatan Tembila kira-kira enam kilometer.
“Mayat yang dibawa naik di tebing sungai dengan menggunakan bot pada 6.40 petang sebelum pengecaman dilakukan ahli keluarga,” katanya ketika ditemui di lokasi kejadian di sini hari ini.

Muhammad Basri berkata, mayat Shukri kemudiannya telah dihantar ke Unit Forensik Hospital Besut di sini untuk dibedah siasat.
Kosmo! semalam melaporkan Shukri dikhuatiri lemas selepas kenderaan pelbagai guna, Toyota Hilux dinaikinya bersama isterinya, Azizah hilang kawalan lalu terjunam ke dalam Sungai Keluang Besar sewaktu melalui Jambatan Tembila.
Azizah terselamat apabila sempat berpaut pada sebatang pokok di tebing sungai sebelum kenderaan Toyota Hilux dinaiki mereka berjaya dinaikkan dengan menggunakan kren pada pukul 6.25 petang semalam.- KOSMO! ONLINE


Siasatan LCS ambil masa kerana libatkan syarikat antarabangsa
17 Februari 2022, 6:43 pm
KUALA LUMPUR – Siasatan kes penyelewengan kontrak perolehan enam buah kapal tempur pesisir pantai (LCS) akan mengambil masa agak panjang kerana ia melibatkan beberapa buah syarikat antarabangsa.
Timbalan Ketua Pesuruhjaya (Operasi) Suruhanjaya Pencegahan Rasuah Malaysia (SPRM), Datuk Seri Ahmad Kusairi Yahaya berkata, pihaknya perlu mengambil masa bagi mendapatkan dokumen memandangkan perlu melalui saluran undang-undang negara terbabit.
“Kena faham kes ini berlaku pada tahun 2009 hingga 2011 dan kita sudah buka tiga kertas siasatan.
“Usaha kita untuk mendapatkan dokumen melibatkan beberapa syarikat di luar negara akan mengambil masa kerana ia perlu melalui prosedur saluran undang-undang.
“Kita panggil ‘mutual legal assitance in criminal matters’ yang perlu kerjasama dari dua negara, jadi tidak boleh agensi penguatkuasaan yang pergi, mesti melalui proses undang-undang ini,” ujarnya ketika sidang akhbar pada Majlis Pelancaran Program Excel ‘Corporate Liability & Organizational Anti-Corruption Plan’ di Hotel Sheraton Imperial, dekat sini hari ini.
Terdahulu, majlis tersebut telah dirasmikan oleh Ketua Pesuruhjaya SPRM, Tan Sri Azam Baki.

Terdahulu, pada 25 Januari lalu, SPRM telah menahan dua orang Ketua Pegawai Eksekutif syarikat yang disyaki terlibat dalam projek tersebut. – KOSMO! ONLINE


Amaran ribut petir, hujan lebat di 3 negeri malam ini
Oleh HARRITH HISHAM

17 Februari 2022, 6:56 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di negeri Kelantan, Terengganu dan Sarawak malam ini.
MetMalaysia dalam laporannya berkata, cuaca buruk itu dijangka berlaku sehingga pukul 9 malam.
“Di Kelantan melibatkan Pasir Mas, Jeli, Tanah Merah, Machang, Pasir Puteh dan Kuala Krai manakala di Terengganu membabitkan kawasan Besut dan Setiu.
“Keadaan sama turut diramalkan berlaku di Sarawak melibatkan Sri Aman, Kapit (Kapit, Bukit Mabong dan Belaga) dan Miri (Telang Usan dan Marudi),” katanya. – KOSMO!ONLINE


Lelaki diugut tembak gara-gara ganggu mesyuarat Zoom
Oleh KOSMO!

17 Februari 2022, 6:30 pm
JAKARTA – Polis di Jakarta menahan seorang lelaki pertengahan usia kerana mengugut seorang pekerja binaan dengan menggunakan pistol angin, lapor laman Coconut News.
Suspek yang dikenali sebagai RPB dilaporkan bertindak sedemikian kerana mangsa, SES, melakukan kerja pengubahsuaian kediaman  dalam keadaan bising sehingga mengganggu sesi mesyuarat online lelaki itu.
“RPB berang kerana bunyi  di tapak binaan terlalu bising dan mengganggu dia yang sedang bermesyuarat secara online menerusi aplikasi  Zoom.
“RPB telah meminta SES mengurangkan sedikit bunyi bising yang dibuat tetapi permintaan itu tidak diendahkan,” kata jurucakap Polis Metro Jakarta, Endra Zulpan.
Rakaman video yang menunjukkan RPB mengacu pistol angin ke arah SES tular di media sosial Indonesia.
Menerusi paparan video itu, RPB bertanya sama ada SES mahu ditembak di kaki atau lutut namun polis mengesahkan tiada sebarang tembakan dilepaskan.

RPB telah ditahan polis dan didakwa atas jenayah ugutan ganas, yang boleh dihukum penjara sehingga 1 tahun di bawah Akta Jenayah. – Agensi


Lelaki tampil jelaskan isu ‘king’ di kubur
Oleh KOSMO!

17 Februari 2022, 6:04 pm
PETALING JAYA – Seorang lelaki dipercayai anak pemilik kereta jenis Perodua Myvi yang tular selepas memasuki kawasan perkuburan tampil membuat penjelasan hari ini.
Menerusi satu hantaran yang dimuat naik di laman Facebook, Syafiq Sidek berkata, kejadian berlaku disebabkan ibunya mengalami hipoglisemia kerana menghidap kencing manis.
“Saya memohon seribu kemaafan kepada semua waris kubur yang telah rosak. Saya bertanggungjawab sepenuhnya atas segala kerosakan dan akan membaik pulih kubur seperti asal.
“Sebenarnya ibu saya alami ‘hipo’ (kurang gula dalam darah) kerana mengidap kencing manis dan berpuasa hari ini,” katanya.
Menurut pemuda itu, ibunya secara tiba-tiba tidak sedarkan diri dan tertekan pedal minyak ketika mahu membuat pusingan U.
Susulan itu, Syafiq memaklumkan ibunya kini trauma dan masih bersedih atas kehilangan suami akibat Covid-19 baru-baru ini.

“Alhamdulillah ibu saya selamat dan tidak mengalami sebarang kecederaan. Kini, saya sudah berada di balai polis untuk menyelesaikan kes ini,” jelasnya.
Terdahulu, tular beberapa gambar di media sosial yang memaparkan sebuah kereta Perodua Myvi berada di dalam kawasan tanah perkuburan Islam di Senawang, Seremban. – KOSMO! ONLINE


Peguam bantah Sri Ram berhujah dalam permohonan singkirkannya
Oleh NUZULSHAM SHAMSUDDIN

17 Februari 2022, 6:38 pm
KUALA LUMPUR – Mahkamah Tinggi di sini hari ini dimaklumkan oleh Timbalan Pendakwa Raya Kanan Datuk Seri Gopal Sri Ram bahawa beliau diarahkan oleh Peguam Negara untuk mengemukakan sendiri hujahan berhubung permohonan Datin Seri Rosmah Mansor menggugurkannya dari mengetuai pendakwaan dalam kes pengubahan wang haram.
Menurut Sri Ram arahan berkenaan dimaklumkan kepadanya oleh Timbalan Pendakwa Raya Ahmad Akram Gharib dan ia tiada kaitan mengenai isu kemampuan Akram untuk menghujahkan perkara itu dalam prosiding terbabit.
“Saya terima arahan itu melalui Ahmad Akram pada sebelah petang untuk berhujah dalam permohonan ini dan arahan itu adalah daripada peguam negara. Beliau (Akram)  merasa selesa jika saya berhujah dalam kes saya sendiri, ” katanya
Bagaimanapun, salah seorang peguam Rosmah,  Mohamed Reza Rahim membantah perkara itu dan berkata, pihaknya hanya mendapat tahu bahawa Sri Ram sendiri akan berhujah dalam permohonan itu pada hari ini.
Ketika prosiding terdahulu, semua pihak adalah jelas bahawa Ahmad Akram akan mengemukakan hujahan dalam permohonan berkenaan.
Mohamed Reza berkata, Sri Ram tidak boleh berhujah bagi pihaknya sendiri kerana ia boleh menyebabkan konflik kepentingan berikutan beliau (Sri Ram) adalah subjek dalam permohonan berkenaan.

Katanya, ia bertentangan Peraturan 5 Profesion Perundangan (Amalan dan Etika) 1978.
Beliau dengan itu memohon masa untuk meneliti otoriti perundangan mengenai isu berkenaan dan mencadangkan supaya persoalan sama ada Sri Ram boleh berhujah untuk dirinya sendiri didengar esok.
Selepas mendengar hujahan kedua belah pihak, Hakim Mohamed Zaini Mazlan kemudian menangguhkan prosiding esok bagi mendengar persoalan itu. – KOSMO! ONLINE


Petani tertekan pedal minyak rempuh kedai nasi ayam
Oleh NORLIDA AKMAR IDROS

17 Februari 2022, 5:48 pm
KANGAR – Seorang lelaki warga emas didakwa tertekan pedal minyak sebelum kereta Perodua Myvi dipandunya hilang kawalan lalu merempuh kedai nasi ayam berempah di Jalan Syed Saffi di Bintong di sini hari ini.
Kejadian kira-kira pukul 12.45 tengah hari itu tidak melibatkan sebarang kecederaan parah mahupun kemalangan jiwa.
Ketua Polis Daerah Kangar, Superintendan Wari Kiew memberitahu, kejadian berlaku ketika pemandu kereta berusia 72 tahun itu datang dari Kangar untuk membeli makanan di kedai tersebut.
“Semasa sedang membelok masuk ke lorong sebelah kanan jalan bersebelahan kedai makan, mangsa tertekan minyak menyebabkan kereta dipandu hilang kawalan lalu melanggar premis berkenaan.
“Kemalangan tidak melibatkan sebarang kecederaan yang parah atau kemalangan jiwa,” katanya di sini hari ini.
Kata beliau, kereta itu mengalami kerosakan antaranya lampu hadapan pecah, bumper dan bonet kemek, cermin sisi sebelah kanan patah dan tangki air bocor.

“Jumlah kerugian kerosakan barangan di kedai makan itu belum dipastikan lagi,” ujarnya.
Tambahnya, kes disiasat di bawah Peraturan 10 Kaedah-kaedah Lalulintas Jalan 1959 (Peraturan 10 LN 166/59). – KOSMO! ONLINE


Walaupun ayam mahal, harga nasi ayam hanya RM2
Oleh KOSMO!

17 Februari 2022, 5:20 pm
PETALING JAYA – Meskipun harga ayam tidak menentu di pasaran, namun ada lagi insan mulia yang sanggup menjual nasi ayam pada harga RM2 sebungkus.
Menariknya, selain nasi dan ayam, menu tersebut turut disertakan dengan sup kosong, sayur, kicap dan sambal.
Menerusi perkongsian di laman Facebook, seorang guru dikenali sebagai Cik Puan Gojes (CPG), nasi ayam itu dijual seorang ibu kepada anak muridnya dikenali sebagai Sohaimi.
Menurut CPG, nasi ayam yang dijual wanita dikenali Fiza itu dianggap murah. Fiza turut menawarkan khidmat bayar ketika penghantaran (COD).
“Murah sangat-sangat nasi ayam ini, nasi dan ayamnya juga banyak, hampa (anda) semua support dia (Fiza),” kata CPG.
Pada masa sama, CPG turut memesan 50 bungkus nasi ayam untuk disedekahkan kepada anak muridnya.

Susulan perkongsian itu, rata-rata pengguna terkejut dengan harga nasi ayam kerana sukar untuk didapati harga seperti itu memandangkan ketika ini harga ayam tidak menentu.
“Macam tak percaya harga RM2, nasi banyak, ayam banyak, dahla harga ayam mahal sekarang, ada lagi peniaga jujur seperti Fiza. Semoga Fiza sekeluarga dimurahkan rezeki,” tulis Siti Amni.
Turut meninggalkan komen seorang pengguna bernama Raja Kewat yang menulis ‘Semoga akak ini sentiasa dimurahkan rezeki, kalau dekat boleh selalu order (pesan) dengan akak ini.-KOSMO! ONLINE


Warga emas maut diseret lori, terpelanting atas kereta
Oleh ROHANA MOHD. NAWI

17 Februari 2022, 5:02 pm
KOTA BHARU – Seorang warga emas maut selepas diseret sejauh kira-kira 600 meter sebelum terpelanting ke atas sebuah kereta selepas motosikal yang ditunggangnya dirempuh sebuah lori di Kampung Paya Keranji, Jalan Baru Pasir Hor di sini hari ini.
Dalam kejadian kira-kira pukul 7 pagi itu, mangsa, Said Hasan, 69, meninggal dunia di lokasi kejadian selepas mengalami kecederaan parah pada bahagian kepala dan seluruh anggota badan.
Pemangku Ketua Polis Daerah Kota Bharu, Superintendan Mohd. Suhaimi Ali berkata, siasatan awal mendapati, mangsa dipercayai menunggang motosikal jenis Modenas Kriss dengan tidak memakai topi keledar secara tiba-tiba melintas ke seberang jalan arah ke Kampung Pasir Jelatang, Pasir Hor di sini.
Menurutnya, insiden itu menyebabkan pemandu sebuah lori jenis Hino berusia 53 tahun tidak sempat mengelak sebelum merempuh motosikal mangsa.
“Akibat kemalangan itu, mangsa telah diseret lori terbabit sejauh kira-kira 600 meter dari lokasi kejadian sebelum warga emas itu terpelanting ke atas sebuah kereta jenis Proton Saga.
“Mangsa disahkan meninggal dunia di lokasi kejadian dihantar ke Hospital Universiti Sains Malaysia, Kubang Kerian untuk proses bedah siasat,” katanya ketika dihubungi Kosmo! hari ini.

Menurut Mohd. Suhaimi, hasil siasatan mendapati, kejadian berpunca daripada kecuaian mangsa yang keluar dari simpang secara tiba-tiba tanpa memastikan keselamatan dan tidak memberi laluan kepada lori.
Tambahnya, kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Demi RM200, juruteknik perjudi nasib hantar rokok seludup RM40,000
Oleh DIYANATUL ATIQAH ZAKARYA

17 Februari 2022, 4:19 pm
MELAKA – Demi mendapatkan upah RM200, seorang juruteknik sanggup memperjudikan nasib menjadi ‘transporter’ membawa rokok seludup yang dianggarkan bernilai RM40,000 dari negeri ini ke Kuala Lumpur, semalam.
Pergerakan lelaki berusia 39 tahun itu bagaimanapun berjaya dikesan dan diberkas polis kira-kira pukul 3.30 petang di Taman Botanikal, Ayer Keroh, di sini.
Ketua Polis Daerah Melaka Tengah, Asisten Komisioner Christopher Patit berkata, suspek diberkas sepasukan polis dari Bahagian Siasatan Jenayah Daerah Melaka Tengah.
“Hasil maklumat awam, polis telah mengekori dan menahan kenderaan pelbagai guna (MPV) jenis Toyota Inova dipandu suspek berhampiran Taman Botanikal, Ayer Keroh.
“Pemeriksaan dalam kenderaan telah menjumpai 492 karton mengandungi 73,056 batang rokok dipercayai tanpa cukai untuk dihantar ke Kuala Lumpur,” katanya dalam satu kenyataan akhbar dikeluarkan di sini hari ini.
Mengulas lanjut beliau berkata, hasil soal siasat suspek mendakwa dia hanya bertindak sebagai transporter dan segala urusan penghantaran itu dilakukan mengikut arahan diberikan individu tidak dikenali menerusi telefon.

“Dia yang bekerja dan menetap di Kuala Lumpur telah datang ke Melaka untuk mengambil MPV tersebut yang diparkir di kawasan Malim dan membawanya ke pusat bandar, seperti diarahkan.
“Suspek juga mengaku menerima upah RM200 bagi setiap penghantaran ke Kuala Lumpur dan telah melakukan kerja itu sejak Oktober tahun lalu,” katanya.
Tambahnya, lokasi penghantaran rokok itu bagaimanapun hanya diberikan kepada suspek selepas kenderaan itu berjaya melepasi Plaza Tol Sungai Besi.
Katanya, suspek kini direman selama tiga hari sehingga 19 Februari ini bagi membantu siasatan di bawah Seksyen 135(1)(d) Akta Kastam 1967. – KOSMO! ONLINE


‘King’ masuk kawasan tanah perkuburan
Oleh KOSMO!

17 Februari 2022, 4:15 pm
PETALING JAYA – Tular beberapa gambar di media sosial hari ini memaparkan sebuah kereta jenis Perodua Myvi berada di dalam kawasan tanah perkuburan Islam.
Menerusi perkongsian Negeri Sembilan Update, kelihatan kenderaan tersebut telah menceroboh dan memandu di atas kubur-kubur yang terdapat di situ.
Difahamkan, kejadian tersebut berlaku di tanah perkuburan Islam di Senawang, Negeri sembilan, namun, punca kejadian masih belum dikenal pasti .
Susulan daripada kejadian itu, rata-rata orang ramai terkejut malah mula tertanya-tanya bagaimana kejadian itu boleh berlaku.
“Ni mesti salah sekolah memandu takpun salah cikgunya,” Kata Roziah.
“Kalau di Melaka baru ini tular juga, kereta jenis Myvi langgar gerai nasi lemak. Sebiji lah sama,” ujar Mohamad Alfendi.

“Beli kereta bukan boleh bawa masuk kubur, tertekan pedal minyak ke?” soal Ash Abdullah. – KOSMO!ONLINE


MED4IRN mahu mengarus perdanakan teknologi robotik
Oleh LUQMAN RIDHWAN MOHAMED NOR

17 Februari 2022, 5:36 pm
PUTRAJAYA – Majlis Ekonomi Digital dan Revolusi Perindustrian Keempat Negara (MED4IRN) memutuskan untuk membangunkan Pelan Hala Tuju Robotik Negara (NRR) bagi mengarus perdanakan penggunaan teknologi robotik.
Perdana Menteri, Datuk Seri Ismail Sabri Yaakob berkata, pelan itu mampu meningkatkan produktiviti dan mengurangkan kebergantungan kepada tenaga buruh asing seterusnya meminimumkan pengaliran mata wang ke luar negara.
“Kepadatan robot di Malaysia bagi setiap 10,000 pekerja pada tahun 2019 adalah 55 unit dan sasarannya adalah 195 unit bagi setiap 10,000 pekerja pada tahun 2030,” katanya dalam satu kenyataan hari ini.
Terdahulu, beliau mempengerusikan mesyuarat MED4IRN yang julung kali diadakan bagi tahun ini yang mana ia turut dihadiri Menteri-Menteri serta Ketua Jabatan dan Agensi yang terlibat secara dalam talian.
Mengulas lanjut, Ismail Sabri berkata, MED4IRN juga menyokong konsep Projek Pemangkin (Catalytic Projects) bagi memacu Aspirasi MyDIGITAL.
Beliau berkata, mesyuarat bersetuju menubuhkan Pasukan Petugas Projek Pemangkin MyDIGITAL untuk memilih projek yang sesuai dan memantau pelaksanaan yang merupakan kerjasama antara sektor awam dan swasta.

“Projek Pemangkin akan dibiayai oleh sektor swasta dan kerajaan akan memainkan peranan sebagai pemudah cara,” katanya.
Menurut beliau, antara contoh projek pemangkin adalah perubatan pintar yang menyasarkan penubuhan hospital yang menggunakan teknologi 5G bagi meningkatkan taraf penjagaan kesihatan rakyat.
Selain itu, katanya, adalah Bandar Pintar yang menyasarkan pelbagai kes kegunaan berguna bagi memastikan kelestarian kehidupan yang lebih bermakna.
Ujarnya, mesyuarat juga mengambil maklum tentang kemajuan dan pencapaian beberapa inisiatif. – KOSMO! ONLINE


Hong Kong laksana khidmat teksi antiwabak
Oleh KOSMO!

17 Februari 2022, 4:30 pm
HONG KONG – Pihak Berkuasa Hospital Hong Kong dengan kerjasama Biro Pengangkutan dan Perumahan (THB) akan melaksanakan perkhidmatan teksi antiwabak bermula esok, lapor akhbar South China Morning Post.
Perkhidmatan teksi  dikhaskan untuk menghantar dan mengambil pesakit Covid-19 bergejala ringan yang perlu membuat pemeriksaan di hospital.
Ia bertujuan mengurangkan tekanan terhadap sistem penjagaan kesihatan awam Hong Kong ketika penularan gelombang Omicron.
Sebanyak 300 kenderaan akan bertindak sebagai teksi antiwabak dengan pemandu terpilih akan menerima  bayaran sehingga AS$384 (RM1,606) sehari.
Pegawai-pegawai THB telah mula mengedarkan bekalan peralatan perlindungan diri seperti pelitup muka, pelindung wajah dan sut perlindungan diri (PPE) sejak semalam.
“Pesakit perlu hadir ke klinik untuk pemeriksaan dengan teksi yang ditetapkan selama mana yang diperlukan.Pemerintah akan menyediakan pengendali dan pemandu armada yang ditetapkan dengan garis panduan antiwabak.

“Pemandu armada yang dipilih mesti memakai peralatan perlindungan, termasuk pelindung muka (semasa tidak memandu), pelitup muka, PPE, dan melakukan ujian antigen pantas setiap hari sebelum memberikan perkhidmatan,” demikian menurut seorang  jurucakap TBH.
Pesakit yang mempunyai janji temu yang dibuat di klinik yang ditetapkan boleh menempah perkhidmatan teksi ini melalui platform tempahan khas bermula esoki.
Jurucakap itu turut merakamkan ucapan terima kasih kepada industri teksi yang sedia berkhidmat dalam situasi pandemik meskipun mendapat notis singkat daripada pemerintah. – Agensi


A&W sasar pembukaan 150 cawangan baharu
Oleh NOR SHAFAWATI YUP

17 Februari 2022, 5:50 pm
SEREMBAN – Pengendali jenama restoran makanan segera, A&W Malaysia Sdn. Bhd. (A&W) menyasarkan pembukaan lebih 150 cawangan baharu di seluruh negara menjelang 2025, melibatkan peruntukan sebanyak RM75 juta.
Ketua Pegawai Eksekutifnya, George Ang berkata, untuk tahun ini, syarikat merancang untuk menambah 25 cawangan baharu terutamanya di Sabah dan Sarawak.
“Kami sudah mempunyai 70 cawangan A&W di Semenanjung dan salah satu pelan pengembangan syarikat adalah untuk membuka cawangan baharu di Malaysia Timur.
“Menjelang 2025, kami perlu mencapai sasaran membuka lebih 150 cawangan di seluruh negara, selaras dengan visi dan misi syarikat untuk meluaskan jenama ini,” katanya.
Beliau berkata demikian pada sidang akhbar sempena Majlis Perasmian Pembukaan Semula Restoran A&W Seremban dan Kafe Jamaica Blue yang disempurnakan oleh Menteri Besar Negeri Sembilan, Datuk Seri Aminuddin Harun di sini, hari ini.
Menurut George, pihaknya menyasarkan jualan bernilai RM200 juta tahun ini menerusi 95 cawangan A&W di seluruh negara.

Aminuddin memotong riben sebagai gimik perasmian pembukaan semula restoran berkenaan.
Tambahnya, konsep moden retro yang yang diketengahkan restoran A&W, selain pengenalan menu-menu baharu diyakini dapat meningkatkan jualan.
“Dalam masa terdekat sempena Hari Raya Aidilfitri dan bulan Ramadhan, kami akan memperkenalkan menu baharu berasaskan cita rasa Melayu.
“Selain itu, pembukaan Kafe Jamaica Blue yang pertama di cawangan A&W Seremban ini merupakan salah satu kerjasama strategik syarikat untuk menawarkan kepelbagaian kepada pelanggan,” ujarnya.
Sementara itu, Aminuddin berkata, restoran A&W di Seremban yang diberi nafas baharu dengan pengubahsuaian berkonsepkan moden retro memberi nilai tambah kepada bandar berkenaan sebagai salah satu tarikan yang ikonik.
“Restoran A&W di Seremban ini satu-satunya bangunan lama yang masih dikekalkan sejak dibuka pada 1978 dan ia meninggalkan nostalgia kepada masyarakat di sini.
“Tentunya, konsep retro ini sesuai dengan imej A&W yang telah lama menjadi tempat lepak kegemaran orang ramai selama beberapa dekad,” katanya. – KOSMO! ONLINE


Kluster terbaharu libatkan peserta kejohanan bola sepak di NS
Oleh NOR AINNA HAMZAH

17 Februari 2022, 5:27 pm
TAMPIN – Kluster terbaharu yang diumumkan di Negeri Sembilan semalam iaitu Kluster Jalan Stadium Tampin melibatkan pegawai dan anggota sebuah jabatan yang menyertai kejohanan bola sepak.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata, kluster tersebut bermula dengan saringan praperlawanan.
Menurut beliau, sehingga semalam, sebanyak 146 individu telah disaring yang mana 35 daripada mereka disahkan positif Covid-19.
“Bakinya iaitu seramai 111 individu negatif. Kesemua kes telah diasingkan dan dikuarantin mengikut kesesuaian keadaan kesihatan diri.
“Kontak rapat telah dikenal pasti dan turut menjalani kuarantin,” katanya dalam satu kenyataan di sini hari ini. – KOSMO! ONLINE


Pakar anggar 3.7 juta kematian Covid-19 di India, bukan 510,000
Oleh KOSMO!

17 Februari 2022, 5:30 pm
NEW DELHI – Pakar-pakar menganggarkan angka kematian akibat pandemik Covid-19 di India adalah sebanyak 3.7 juta orang iaitu tujuh kali ganda daripada angka rasmi, lapor akhbar MailOnline semalam.
Sekiranya anggaran mereka benar, India muncul negara yang mencatat korban Covid-19 tertinggi dunia iaitu empat kali ganda lebih tinggi  daripada Amerika Syarikat (AS) yang merekodkan 922,000 kematian.
Rekod rasmi menunjukkan kira-kira 510,000 kematian dicatatkan di India akibat koronavirus sejak Mac 2020, menjadikannya ketiga tertinggi di dunia.
Seorang pakar populasi di Universiti Paris, Profesor Christophe Guilmoto bagaimanapun mendapat keputusan berbeza menggunakan model matematik.
Guilmoto membandingkan trend kematian akibat Covid-19 di Kerala iaitu negeri paling maju di selatan India terhadap 27 negeri lain. Kerala merupakan satu-satunya negeri yang mendedahkan perincian kes mengikut usia, jantina dan tarikh kematian.
Berdasarkan kajiannya, Guilmoto memberi amaran bahawa angka kematian sebenar di India adalah lebih tinggi.

Walaupun memiliki kes Covid-19 yang tinggi, India bagaimanapun masih berada di kedudukan ke-19 dunia jika mengambil kira jumlah kematian berbanding saiz populasinya. Negara berpenduduk 1.38 bilion itu akan mempunyai kadar kematian kira-kira 2.7 setiap 1,000 orang iaitu sama seperti Amerika Syarikat (2.7 setiap 1,000) dan Britain (2.3 setiap 1,000).
Menteri-menteri India sebelum ini menolak cadangan jumlah kematian yang dianggarkan oleh akhbar The Economist iaitu enam kali ganda lebih tinggi. Anggaran tersebut dikatakan spekulatif dan salah maklumat.
Saintis-saintis bagaimanapun berpendapat bahawa keputusan itu menggariskan magnitud sebenar wabak Covid-19  di India dan menyeru kerajaan supaya meningkatkan vaksinasi dan pengawasan koronavirus di seluruh negara.
Berdasarkan angka rasmi New Delhi, kematian akibat Covid-19 di India ketika ini adalah ketiga tertinggi di dunia selepas AS dan Brazil. Jika berpandukan angka rasmi tersebut dan membandingkannya dengan populasi negara itu, India berada di kedudukan 116 dunia atau kelompok terendah berbanding sebilangan negara lain.
Negara itu melakukan kira-kira  satu ujian saringan bagi setiap 1,000 penduduk setiap hari dan tidak pernah melakukan saringan komuniti secara besar-besaran untuk menangani pandemik Covid-19. – Agensi


Cuaca buruk di Sarawak petang ini
Oleh HARRITH HISHAM

17 Februari 2022, 3:34 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang bagi negeri Sarawak petang ini.
MetMalaysia dalam satu kenyataan berkata, cuaca buruk itu dijangka berlaku di kawasan Kuching (Bau dan Kuching), Serian, Samarahan, Sri Aman (Sri Aman), Betong, Sarikei, Sibu, Kapit (Belaga), Bintulu, Miri (Subis, Miri dan Marudi) dan Limbang.
“Keadaan cuaca buruk itu diramalkan berlaku sehingga pukul 5 petang.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam dan sah dalam tempoh tidak melebihi enam jam untuk satu-satu keluaran,” jelasnya. – KOSMO!ONLINE


Azira Shafinaz positif Covid-19
17 Februari 2022, 4:00 pm
PETALING JAYA – Perkara yang paling ditakuti penyanyi dan pelakon Azira Shafinaz iaitu menjadi mangsa Covid-19 akhirnya berlaku apabila dia disahkan positif.
Menerusi hantaran dalam Instagramnya, Azira, 31, memaklumkan bahawa dia dijangkiti wabak berkenaan selepas ujian PCR yang dilakukannya buat kali kedua menunjukkan keputusan positif.
“Mimpi terburuk saya akhirnya jadi nyata hari ini. Dengan berat hati, saya ingin maklumkan bahawa saya disahkan positif Covid-19.
“Saya minta maaf kepada semua yang berkontak rapat dengan saya, sila lakukan ujian dengan segera. Maafkan saya kerana telah menyusahkan. Insya-Allah saya akan segera baik dan doakan kesembuhan saya,” tulisnya.
Disebabkan positif, Azira terpaksa menunda kerja-kerja seni seperti penggambaran untuk menjalani kuarantin.
Malah katanya, varian Omicron bukan main-main kerana ketika pertama kali melakukan ujian PCR, hasil keputusan adalah negatif.

“Omicron bukan main-main. Semalam ujian PCR saya negatif. Hari ini tiba-tiba ujian PCR kali kedua saya positif.
“Saya harap kalian jaga diri dan kekal selamat pada musim sekarang. Minum banyak air kosong dan ambil suntikan penggalak. Tolong jaga diri,” pesannya.
Beberapa minggu lalu, beberapa selebriti menjadi mangsa Covid-19 antaranya Ariff Bahran dan Afdlin Shauki. – KOSMO! ONLINE


50 peratus pesakit Covid-19 Pulau Pinang masuk PKRC
Oleh SAFINA RAMLI

17 Februari 2022, 3:49 pm
GEORGE TOWN – Pusat Kuarantin dan Rawatan Covid-19 Berisiko Rendah (PKRC) di Pulau Pinang merekodkan kira-kira 50 peratus kemasukan pesakit Covid-19 susulan peningkatan kes jangkitan wabak itu baru-baru ini.
Ketua Menteri, Chow Kon Yeow berkata, setakat ini keadaan adalah terkawal dan kerajaan negeri memantau dengan teliti keadaan berkenaan.
“Kerajaan negeri membuat persiapan bagi memastikan kemudahan adalah mencukupi bagi menampung peningkatan kes Covid-19.
”Bagaimanapun, daripada statistik Jabatan Kesihatan negeri, lebih 90 peratus kes Covid-19 di negeri ini adalah dalam kategori satu dan dua.
“Jadi kemasukan ke pusat penjagaan kesihatan dan PKRC masih terurus, mungkin mencecah 50 peratus kemasukan,” katanya selepas majlis menandatangani memorandum persefahaman (MoU) antara MTT Properties dan Development Sdn. Bhd. (MTTPSB) dan Selgate Properties Sdn Bhd (SPSB) di sini hari ini.
Pulau Pinang mencatatkan 2,142 kes semalam, menjadikan kes kumulatif Covid-19 adalah 184,496 kes dan daripada jumlah itu, 10,267 adalah kes aktif.

Dalam pada itu, Kon Yeow berkata, pihaknya berharap ibu bapa akan membenarkan anak-anak mereka diberi vaksin menerusi Program Imunisasi Kebangsaan untuk Kanak-kanak Covid-19 (PICKids) yang sedang berjalan agar anak-anak mereka dilindungi dengan lebih baik. – KOSMO! ONLINE


Aktiviti lombong haram Bitcoin meningkat mendadak
Oleh NORHAYATI YAHAYA

17 Februari 2022, 3:59 pm
ROMPIN – Aktiviti melombong Bitcoin secara haram di negara ini dikesan meningkat secara mendadak dalam tempoh dua tahun apabila merekodkan nilai rampasan sebanyak RM54 juta pada tahun lalu berbanding RM1.2 juta pada 2020.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, pihaknya mengenal pasti empat negeri paling tinggi yang merekodkan jenayah itu iaitu Selangor, Kuala Lumpur, Pulau Pinang dan Perak.
“Semua negeri itu dikesan mempunyai banyak kawasan perindustrian dan bangunan rumah kedai terbengkalai yang sangat strategik untuk menyembunyikan aktiviti berkenaan.
“Pihak kami dengan kerjasama unit ‘Special Engagement Against Losses’ atau SEAL daripada Tenaga Nasional Berhad (TNB) akan sentiasa melakukan pemantauan di lokasi yang disyaki terbabit dengan aktiviti ini,” katanya dalam sidang akhbar selepas menyaksikan pelupusan barang kes (Bitcoin) di sini, hari ini.
Yang turut hadir Ketua Pegawai Rangkaian Pembahagian TNB, Wan Nazmy Wan Mahmood.
Menurut Abd Jalil sebanyak 20 fail siasatan membabitkan aktiviti perlombongan Bitcoin secara haram dibuka sepanjang tahun lalu dengan 10 daripadanya sudah dikenakan tindakan mengikut Akta Pencegahan Jenayah 1959 (POCA).

Sementara itu, Wan Nazmy berkata, secara umumnya TNB dan kerajaan mengalami kerugian antara RM400 juta hingga RM500 juta setahun akibat aktiviti perlombongan Bitcoin secara tidak sah.
Katanya, aktiviti melombong Bitcoin bukan satu kesalahan sekiranya individu atau syarikat berminat mengemukakan permohonan kepada TNB dan mereka akan dikenakan kadar tarif elektrik komersial untuk menjalankan aktiviti berkenaan. – KOSMO! ONLINE


23 Februari keputusan rayuan Abdul Azeez batal pertuduhan
Oleh NUZULSHAM SHAMSUDDIN

17 Februari 2022, 3:36 pm
KUALA LUMPUR – Pihak pendakwaan memaklumkan keputusan rayuan bekas Pengerusi Tabung Haji Datuk Seri Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya, akan diketahui 23 Februari ini.
Perkara itu dimaklumkan Timbalan Pendakwa Raya Nik Haslinie Hashim ketika prosiding di hadapan Hakim Mahkamah Sesyen Azura Alwi  di sini hari ini.
Menurut Nik Haslinie pihak-pihak terlibat telah menerima surat makluman daripada Mahkamah Rayuan minggu lepas, berhubung tarikh keputusan rayuan itu.
Semasa prosiding peguam Amer Hamzah Arshad yang mewakili Abdul Azeez, 55, turut mengesahkan perkara itu.
“Saya mohon satu tarikh sebutan ditetapkan oleh mahkamah,” kata peguam tersebut.
Berikutan itu, hakim Azura kemudian menetapkan 18 Mac ini untuk sebutan kes bagi pihak-pihak memaklumkan status keputusan rayuan tersebut.

Sebelum ini, Abdul Azeez merayu terhadap keputusan Mahkamah Tinggi di sini pada 12 Mac tahun lalu yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram yang dihadapinya. – KOSMO! ONLINE


Penunggang wanita maut digilis lori
17 Februari 2022, 4:05 pm
PETALING JAYA – Seorang wanita tempatan maut digilis selepas motosikal yang ditunggangnya bergesel dengan sebuah lori di Lebuh Raya Pantai Baru (NPE), di sini hari ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, Bahagian Siasatan dan Penguatkuasaan Trafik (BSPT) daerah menerima panggilan kejadian kira-kira pukul 9.15 pagi.
“Pihak BSPT yang tiba di tempat kejadian mendapati kemalangan berlaku melibatkan dua buah kenderaan iaitu motosikal jenis Honda Wave dan lori jenis Nissan.
“Siasatan awal mendapati kemalangan berlaku ketika mangsa menunggang motosikal di sebelah kanan jalan dan secara tiba-tiba telah bergesel dengan lori yang kebetulan melalui jalan yang sama.
“Geselan itu menyebabkan motosikal mangsa terbalik dan mangsa terus digilis lori tersebut,” ujarnya dalam kenyataan hari ini.
Menurutnya, mangsa yang berusia 24 tahun itu disahkan meninggal dunia di tempat kejadian.

Katanya, siasatan lanjut masih dijalankan bagi mengenal pasti punca kejadian. – KOSMO! ONLINE


11,187 kanak-kanak terima vaksin di Kedah
Oleh NUR SYAZWANA MANSOR

17 Februari 2022, 3:53 pm
ALOR SETAR – Seramai 11,187 kanak-kanak berusia antara lima hingga 11 tahun di negeri ini telah menerima suntikan imunisasi menerusi Program Imunisasi Covid-19 Kebangsaan Kanak-kanak (PICK Kids) sehingga semalam.
Pengarah Jabatan Kesihatan Negeri Kedah, Dr. Othman Warijo berkata, bilangan itu meliputi 4.4 peratus daripada jumlah keseluruhan kanak-kanak dalam kumpulan umur tersebut iaitu seramai 254,100 orang berdasarkan statistik Jabatan Perangkaan.
Katanya, daripada jumlah berkenaan, sebanyak 20.1 peratus atau 51,152 kanak-kanak telah mendaftar untuk mengambil vaksin di aplikasi MySejahtera.
“Berdasarkan rekod harian, sebanyak 2,109 dos suntikan telah diberikan kepada kanak-kanak di negeri ini pada semalam.
“Sasaran kebangsaan adalah untuk mencapai 50 peratus suntikan pertama hingga akhir Februari ini,” katanya ketika dihubungi di sini hari ini.
Beliau berkata, bagi mencapai sasaran tersebut, pihak Jabatan Kesihatan Negeri (JKN) Kedah mengambil langkah membuka kemudahan suntikan vaksinasi Covid-19 kanak-kanak di hospital, klinik kesihatan dan semua Pusat Pemberian Vaksin (PPV) Offsite. – KOSMO! ONLINE


Konflik Rusia-Ukraine, Perlis jadi ‘mangsa’
Oleh KOSMO!

17 Februari 2022, 3:41 pm
PETALING JAYA – Krisis pergolakan dua negara yang kini di ambang perang, Rusia dan Ukraine turut membawa ‘tempias’ kepada to negara kita.
Ini kerana rata-rata netizen menyamakan warna bendera negeri Perlis seakan negara Ukraine hanya berbeza pada kedudukan warnanya sahaja.
Meskipun ia sekadar ‘troll’ di laman sosial, namun, ia telah mendatangkan kemarahan serta kegusaran penduduk di negeri utara tanah air terbabit.
Menerusi perkongsian di laman Facebook, kelihatan satu jenaka yang dilukis oleh seorang penggunan yang menyamakan bendera Perlis seperti negara Ukraine.
Menariknya, kartun berkenaan turut memaparkan beberapa watak dari negeri lain turut ‘mempersendakan’ bendera Perlis dan menamakan negeri itu sebagai Ukraine.
Bagaimanapun, kartun yang mewakili negeri Perlis tetap mempertahankan benderanya dan mengakui ‘dia’ adalah Perlis dan bukannya Ukraine.

Susulan perkongsian jenaka kartun itu, rata-rata penduduk Perlis mengecam pelukis terbabit yang sengaja menimbulkan kemarahan ‘orang Perlis’ di saat dua negara besar di ambang peperangan.
“Warna bendera je sama, tetapi kami bukan Ukraine, kami Perlis terkenal dengan harumanis bukan dengan negara perang,” Mad Tam.
Bagaimanapun, ada juga netizen yang mempertahankan kartun berkenaan dan menganggapnya sebagai satu bahan jenaka di laman sosial.
“Rileklah orang Perlis, itu jenaka sahaja, kamu tetap orang Malaysia, kami sayang kamu seperti negeri lain,” tulis Andika S.
Turut meninggalkan komen adalah seorang lagi pengguna dikenali sebagai Halim Tahu.
“Sabar orang Perlis, kalau kamu kena serang kami akan bantu kamu,” tulisnya.-KOSMO! ONLINE


Suri rumah kempunan barang kemas, rugi RM3,500
Oleh KHAIRULMIZAN YAHYA

17 Februari 2022, 3:47 pm
KUANTAN – Gara-gara tertarik dengan emas lelong yang dijual di Facebook dengan harga murah seorang suri rumah akhirnya berputih mata apabila ditipu dalam pembelian barang kemas berkenaan.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada Isnin lalu ketika mangsa melayari Facebook di rumahnya dekat Bandar Indera Mahkota di sini.
“Wanita berusia 34 tahun itu telah melihat satu iklan penjualan emas lelong serta berminat untuk membeli seutas rantai berharga RM1,500 bersama seutas rantai tangan berharga RM500.
“Mangsa telah berurusan dengan seorang wanita dan membuat bayaran ke akaun yang diberikan suspek melalui tiga transaksi berjumlah RM3,500,” katanya dalam kenyataan di sini hari ini.
Menurut Mohd. Wazir selepas membuat bayaran berkenaan mangsa gagal menghubungi suspek menyebabkan dia berasa tertipu dan membuat laporan polis
Katanya, kes itu disiasat mengikut Seksyen 420 Kanun Keseksaan dan siasatan giat dilakukan bagi mengesan suspek. – KOSMO! ONLINE


336,848 warga emas dijangkiti Covid-19
Oleh SITI A'ISYAH SUKAIMI

17 Februari 2022, 4:11 pm
PUTRAJAYA – Seramai 336,848 atau 11.5 peratus warga emas di negra ini telah dijangkiti Covid-19 setakat 7 Februari lalu.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, sebanyak 19,646 kes atau 61.3 peratus kematian melibatkan warga emas daripada jumlah 32,034 kes kematian yang telah dilaporkan.
“Sehingga 7 Februari lalu, seramai 3,335,309 warga emas atau 96 peratus telah melengkapkan dua dos vaksin Covid-19.
“Bagi dos penggalak pula, seramai 2,258,521 warga emas atau 67.7 peratus telah menerima dos berkenaan,” katanya menerusi hantaran di Facebook beliau hari ini. -KOSMO! ONLINE


Peniaga kenakan syarat beli minyak masak peket
Oleh AZAHAR HASHIM

18 Februari 2022, 9:11 pm
KULIM – Kementerian Perdagangan Dalam Negeri dan Hal Ehwal Pengguna (KPDNHEP) Cawangan Kulim mengesan seorang peniaga menjual minyak masak peket sekilogram secara bersyarat di sebuah kedai runcit di Taman Kenari di sini hari ini.
Ketua Pegawai Penguat Kuasanya, Mohd. Fazly Edros berkata, pihaknya menerima aduan berhubung perkara itu daripada orang awam.
“Anggota KPDNHEP membuat penyamaran untuk memeriksa penjualan minyak masak peket di kedai runcit tersebut kira-kira pukul 10.30 pagi tadi.
“Pemilik premis didapati mengenakan syarat iaitu pengguna perlu membeli barang keperluan lain seperti gula, tepung  gandum atau sardin sebelum boleh membeli minyak masak peket,” katanya dalam satu kenyataan di sini semalam.
Kata beliau, pemilik kedai berusia lingkungan 50-an itu kemudian ditahan untuk disoal siasat.
“Anggota serbuan juga menerangkan adalah menjadi kesalahan sekiranya  pemegang lesen runcit  (CSA) barang kawalan mengenakan syarat belian sebelum menjual barang kawalan kepada pengguna,” ujarnya.

Menurutnya, pemilik premis mengakui mengenakan syarat belian barang lain sebelum menjual minyak masak peket  kerana terlalu ramai  pelanggan ingin membeli minyak masak peket dalam kuantiti banyak.
“Alasannya ada di antara pelanggan sama berulang kali datang dan  hanya membeli minyak masak peket sahaja,” ujarnya.
Katanya, pemeriksaan lanjut juga mendapati sebanyak 70 kilogram minyak masak peket sekilogram disimpan di dalam kedai  runcit berkenaan.
Tambahnya, kes  disiasat di bawah  Seksyen 19 Akta Kawalan  Bekalan 1961 kerana mengenakan syarat  tidak sah dalam penjualan barang kawalan.
“Siasatan  lanjut  masih  dijalankan  dan kes akan dirujuk kepada Timbalan  Pendakwa Raya untuk  tindakan  lanjut  sama  ada  pemilik  akan dikenakan  kompaun  atau  didakwa  di  mahkamah,” katanya. – KOSMO! ONLINE


[VIDEO] Kecoh video pocong tumpang pemandu lori tular
Oleh KOSMO!

18 Februari 2022, 10:07 pm
IPOH – Tular satu klip video seorang pemandu lori yang mendakwa ditemani penumpang tidak diundang semasa memandu seorang diri di sebuah lebuh raya.
Bagaimanapun, lokasi sebenar dan bila rakaman video itu berlaku tidak disebut melainkan diberitahu dekat Changkat Jering, Taiping.
Dalam video berdurasi 27 saat itu menunjukkan pemandu lori itu yang bercakap dalam loghat utara memberitahu dia ditemani penumpang yang tidak diundang.
Dia yang kelihatan bersahaja sempat memalingkan kamera telefon bimbit pada penumpang tersebut yang berpakaian serba putih seperti pocong.
“Assalamualaikum, pada sapa sapa yang tertinggal sahabat atas highway dekat Changkat Jering, nak halau macam mana.
“Ini dok ada dengan kita ni sahabat depa. Adoi, dah baca macam-macam doa dah baca tapi tak jalan juga.

“Nak sampai Alor Pongsu ni kot dia mau turun, adoi, dok lain kali jangan tinggal merata,” keluh pemandu lori tersebut.
Difahamkan, video berkenaan tular dalam kalangan kumpulan pemandu lori sebelum dikongsi pembaca kepada Kosmo! – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Lori bawa muatan minyak masak terbabas, lebuh raya sesak
Oleh ZAKKINA WATI AHMAD TARMIZI

18 Februari 2022, 9:45 pm
SEREMBAN – Sebuah lori yang membawa muatan minyak masak terbabas dalam kejadian di Kilometer 278.8 Lebuh Raya Utara Selatan Arah Utara dekat Nilai di sini petang tadi.
Kejadian kira-kira pukul 6.45 petang itu turut menyebabkan laluan di lebuh raya berkenaan sesak sepanjang lima kilometer.
Ketua Polis Daerah Nilai, Superintenden Mohd. Fazley Ab. Rahman berkata, siasatan awal mendapati, kemalangan berlaku apabila sampai di tempat kejadian lori jenis Hino yang membawa muatan minyak masak telah terbabas akibat tayar belakangnya pecah.
“Akibat kemalangan ini, pemandu yang belum dikenal pasti identiti telah dibawa oleh orang awam ke hospital terdekat untuk mendapatkan rawatan. Kelindan lori tersebut, M. Ganabathy, 39, bagaimanapun tidak mengalami sebarang kecederaan.
“Kemalangan telah menyebabkan kesesakan lebih kurang empat hingga lima kilometer dari arah Seremban menghala ke arah Nilai. Siasatan lanjut masih diteruskan,” katanya dalam kenyataan hari ini. – KOSMO! ONLINE


Hoki: THT julang Piala Sumbangsih
Oleh MUHAMMAD ZUHAILY BADLISHAH

18 Februari 2022, 10:25 pm
KUALA LUMPUR – Pasukan Hoki Terengganu (THT) berjaya mengesahkan kejuaraan Piala Sumbangsih 2022 dalam aksi pembuka tirai saingan Liga Hoki Malaysia (MHL) musim ini.
Kejayaan itu hadir selepas THT menampilkan aksi dalam kelas tersendiri untuk menewaskan Tenaga Nasional Berhad (TNB) 3-2 pada aksi Piala Sumbangsih di Stadium Hoki Nasional, Bukit Jalil sebentar tadi.
Bukan sahaja menjulang trofi tetapi THT turut berjaya membawa pulang tiga mata berharga sekali gus berada dalam landasan tepat untuk memburu kejuaraan MHL pula selepas ini.
Dalam aksi itu, THT bermula garang dengan membuka tirai jaringan seawal minit ketujuh menerusi pukulan sudut penalti yang disudahkan oleh Faizal Saari.
FAIZAL (depan) menjaringkan dua gol buat THT menewaskan TNB 3-2 pada aksi Piala Sumbangsih di Stadium Hoki Nasional sebentar tadi. – MHC
TNB mempunyai satu peluang terbaik untuk menyamakan kedudukan melalui percubaan Muhammad Shahril Saabah tetapi ia berjaya dipatahkan oleh penjaga gol THT, Muhammad Hafizuddin Othman berselang tujuh minit kemudian.
Usaha skuad bimbingan Nor Saiful Zaini Nasiruddin itu mencari gol penyamaan masih menemui jalan buntu apabila segala serangan balas dilakukan berjaya dipatahkan oleh benteng pertahanan THT.

Sebaliknya, THT berjaya menggandakan kedudukan sekali lagi menerusi Faizal yang tidak mensia-siakan kesempatan diberikan penalti stroke pada minit ke-35.
ARIF SYAFIE (kanan) turut mencetak nama selaku penjaring gol buat THT pada aksi Piala Sumbangsih di Stadium Hoki Nasional sebentar tadi. – MHC
Pengadil perlawanan menganugerahkan penalti stroke itu selepas bola daripada pukulan sudut penalti Muhammad Arif Syafie Ishak terkena muka kapten TNB, Faiz Helmi Jali.
Pasukan kendalian Roslan Jamaluddin itu memastikan kedudukan lebih selesa apabila kali ini giliran Arif Syafie pula menyudahkan pukulan sudut penalti untuk meledak gol ketiga pada minit ke-40.
Biarpun TNB bangkit dengan dua gol dalam tempoh tujuh minit melalui Muhammad Najib Abu Hassan dan Faiz Helmi pada minit ke-45 serta 52, tetapi ia sudah terlambat apabila kedudukan 3-2 kekal sehingga tamat perlawanan.
THT yang kini memburu dua lagi gelaran musim ini, akan meneruskan aksi kedua MHL bertemu TNB Thunderbolts pada Ahad, manakala perlawanan seterusnya buat TNB adalah menentang skuad pembangunan pada Selasa ini. – KOSMO! ONLINE


Lelaki sihat pura-pura lumpuh demi mengemis
Oleh Kosmo

18 Februari 2022, 9:00 pm
JAKARTA – Seorang pengemis di Pekanbaru dalam wilayah Riau ternyata tidak serik selepas berkali-kali ditangkap pihak berkuasa kerana berpura-pura menjadi lumpuh demi untuk mengemis, lapor Suara.com hari ini.
Lelaki dikenali sebagai AJ itu sebelum ini pernah ditangkap selepas dia didapati menipu dan boleh berjalan seperti biasa.
Dia kemudiannya dilepaskan pihak berkuasa selepas berjanji tidak akan mengulangi perbuatan itu.
AJ bagaimanapun ternyata tidak serik dan kembali menjalankan operasinya dengan berpura-pura tidak boleh berjalan bagi meraih simpati orang ramai.
Dia turut menggunting rambutnya bagi mengelakkan dirinya daripada dikenali orang ramai.
Selepas videonya menjadi tular, AJ akhirnya ditangkap pihak bekuasa dan dibawa ke pusat perlindungan kebajikan sosial.

“Kami sudah menangkap AJ dan dia telah ditempatkan di pusat perlindungan untuk beberapa ketika,” kata Ketua Jabatan Sosial Pekanbaru, Idrus.
AJ yang dikatakan hidup sebatang kara dilaporkan merantau ke Pekanbaru dan menjadi pengemis kerana kesempitan hidup. – AGENSI


Skuad muda negara dikejutkan Laos
Oleh MOHD. FITRIE MUHAMAD

18 Februari 2022, 8:07 pm
KEMBOJA – Skuad bawah 23 tahun (B-23) negara memilih jalan sukar apabila dikejutkan Laos 2-1 pada aksi Kumpulan B Persekutuan Bola Sepak ASEAN (AFF) di Stadium Prince,Phnom Penh sebentar tadi.
Keputusan Brad Maloney untuk memberikan peluang kepada beberapa muka baharu dan terpaksa ‘berehat’ lebih lama (tidak beraksi susulan Myanmar dan Indonesia tarik diri) seakan-akan menyukarkan pasukan negara menemui keserasian.
Pada perlawanan itu, kapten Laos, Bounphchan Bounkong mengetuai kebangkitan Laos untuk meledak dua gol dalam tempoh 24 minit, sekali gus menafikan jaringan pertama skuad negara di babak pertama.
Sepanjang 20 minit pertama, Laos nyata pasukan yang lebih baik dengan menerapkan tekanan di kawasan lebih tinggi hingga menyukarkan gerakan yang mahu diatur pasukan negara.
SKUAD B23- Malaysia akan bertemu sekali lagi dengan Laos di Stadium Nasional Morodok Techno, Isnin depan. – FOTO FACEBOOK SOVANNA KEM
Seterusnya, pemain negara akhirnya berjaya memperkemaskan permainan sambil Laos lebih tertumpu kepada serangan balas.
Ketika 45 minit pertama seakan-akan berakhir tanpa jaringan, tonggak tengah negara, Selvan Anbulagan berjaya menempatkan diri di posisi betul untuk menghasilkan gol pembukaan perlawanan pada masa kecederaan.

Seperti dijangka, Laos memulakan babak kedua dengan aksi lebih garang dan hasilnya, minit ke-55, Bounphchan pamer kualiti tersendiri apabila melepasi kawalan dua pertahanan negara sebelum melepaskan rembatan untuk meledak gol penyamaan.
Jaringan penyamaan Laos menjadikan perlawanan kembali seimbang dengan kedua-dua pasukan saling mengatur gerakan untuk memburu gol kedua.
Minit ke-79, Laos mencipta kejutan apabila memperoleh gol pendahuluan dan kali ini menerusi pemain pertahanan, Phetdvanh Somsanid.
Kedua-dua pasukan akan bertemu sekali lagi di Stadium Nasional Morodok Techno, Isnin ini. – KOSMO! ONLINE


Pengajaran berharga buat Aaron-Wooi Yik
Oleh MUHAMMAD HELMEE RAMLI

18 Februari 2022, 11:14 pm
AKSI lebih kemas perlu ditampilkan beregu lelaki utama negara, Aaron Chia-Soh Wooi Yik pada separuh akhir Kejohanan Badminton Berpasukan Asia (BATC) 2022 yang dijadualkan berlangsung esok.
Pemenang pingat gangsa Sukan Olimpik Tokyo 2020 itu terpaksa menanggung malu selepas tewas 21-23, 16-21 kepada beregu No.857 dunia dari Jepun, Ayato Endo-Yuta Takei dalam aksi berpasukan tersebut.
Justeru, Aaron mahu melupakan kekalahan tersebut dan mahu memberi fokus sepenuhnya menjelang aksi separuh akhir esok yang dijangka menjanjikan saingan lebih sukar.
“Selepas tewas pada set pertama, memang kami berada dalam keadaan lebih tertekan kerana mereka sudah dapat keyakinan serta bermain sangat pantas. Memang tekanan sentiasa ada dalam setiap perlawanan.
“Bagi saya, sekarang kami sudah kalah, jadi mahu lupakan perkara itu dan fokus pada aksi separuh akhir esok. Saya akui kami hilang fokus ketika sedang mendahului 20-14 pada set pertama,” katanya selepas tamat perlawanan.
Aaron turut menegaskan, mereka langsung tidak memandang rendah keupayaan pihak lawan biarpun pada edisi kali ini Jepun hanya menghantar pasukan yang boleh dianggap sebagai skuad simpanan mereka.

“Memang kita tidak pandang rendah kemampuan mereka. Tidak ada istilah pasukan A atau B kerana Jepun sentiasa dianggap pasukan terkuat, namun kita sudah cuba buat yang terbaik,” ujarnya. – KOSMO! ONLINE


Bekas pesakit Covid-19 perlu tukar berus gigi segera
Oleh NIA AMIRA NAJWA AZMI

18 Februari 2022, 9:21 pm
PETALING JAYA – Kes Covid-19 terutaman varian Omicron yang merebak dengan pantas di seluruh dunia ketika ini membuatkan orang ramai bimbang, malah ada individu yang sudah dijangkiti virus tersebut buat kali kedua dan ketiga.
Menerusi laporan Health Shots, seorang doktor pergigian di India memaklumkan bahawa tindakan tidak membuang berus gigi selepas dijangkiti Covid-19 boleh mendatangkan risiko kepada orang lain yang menggunakan bilik mandi sama.
Dr. Anjana Satyajit yang bertugas di Hospital Artemis, Gurugram berkata, berus gigi perlu dibuang dengan segera kerana virus covid mungkin masih lagi ada di situ.
“Virus (Covid-19) ini boleh bertahan pada permukaan plastik untuk jangka masa yang lama, jadi bekas pesakit perlu membuang berus gigi untuk lebih selamat.
“Ia bukan sahaja akan melindungi daripada dijangkiti semula tetapi juga melindungi ahli keluarga lain jika mereka menggunakan bilik air yang sama,” katanya.
Covid-19 akan menjejaskan sistem imun dan mengakibatkan kesihatan mulut mungkin terjejas teruk kerana ia boleh menyebabkan ulser gingiva dan mulut kering.

“Masalah gingival boleh meningkat disebabkan oleh tindak balas imun yang ditindas dan kekurangan kebersihan mulut yang betul pada pesakit yang terlalu sakit untuk mengekalkan rutin kebersihan mulut yang baik.
“Mulut yang kering akan meningkatkan lagi pertumbuhan bakteria dan ulser mulut,” jelas Dr. Satyajit. -KOSMO! ONLINE


Tanam syabu RM504,000 dalam pasir
Oleh MOHD SHARKAWI LONDING

18 Februari 2022, 9:14 pm
MUAR – Sindiket penyeludupan menggunakan taktik menanam bungkusan dadah di dalam pasir bagi mengelakkan dikesan pihak berkuasa.
Tindakan itu bagaimanapun dapat dihidu Pasukan Polis Marin (PPM) Wilayah Dua dan Jabatan Siasatan Jenayah Narkotik (JSJN) IPD Muar.
Komander PPM Wilayah Dua, Asisten Komisioner Muhd. Zailani Abdullah berkata, satu operasi dijalankan kira-kira pukul 6.30 petang di Pantai Parit Penyengat, Parit Jawa, di sini, Selasa lalu.
“Bertindak atas maklumat risikan dan maklumat awam berkaitan dengan aktiviti yang mencurigakan di kawasan Pantai Parit Penyengat, Parit Jawa, Muar.
“Semasa pemantauaan dan risikan dijalankan pasukan operasi telah menjumpai satu kotak berwarna coklat yang mencurigakan yang telah ditanam di dalam pasir dalam jarak 30 meter daripada pantai berkenaan.
“Hasil pemeriksaan, didapati di dalam kotak itu mengandungi beberapa bungkusan lain dengan pecahan sebanyak 13 bungkusan teh Cina berwarna hijau disyaki dadah jenis syabu bernilai RM504,000,” katanya dalam satu kenyataan di sini hari ini.

Muhd. Zailani berkata, modus operandi itu dikesan menjadi salah satu taktik baharu yang digunakan oleh suspek dalam menjalankan kegiatan jenayah pengedaran dan penyeludupan dadah keluar ke negara jiran melalui jalan laut.
Jelasnya, kesemua barang kes tersebut telah dirampas dan dibawa ke Ibu Pejabat Polis Daerah Muar untuk siasatan dan tindakan lanjut.
Kes disiasat di bawah Seksyen 39B Akta Dadah Berbahaya 1952.- KOSMO! ONLINE


Malaysia ‘mandi peluh’ tundukkan Jepun
Oleh MUHAMMAD HELMEE RAMLI

18 Februari 2022, 11:27 pm
SKUAD badminton lelaki kebangsaan memastikan Malaysia layak ke separuh akhir Kejohanan Badminton Berpasukan Asia (BATC) 2022 selepas menang 3-2 ke atas Jepun malam tadi.
Bagaimanapun, Malaysia berdepan detik cemas apabila dipaksa berhempas pulas sebelum memastikan kemenangan tersebut bagi melayakkan diri ke pentas separuh akhir sebagai juara Kumpulan B.
Pada aksi terakhir peringkat kumpulan yang berlangsung di Pusat Konvensyen Setia City, Shah Alam, pasukan negara memulakan saingan dengan langkah kanan menerusi perseorangan lelaki No.1, Lee Zii Jia yang menewaskan Riku Hatano 15-21, 21-6, 21-15.
Meskipun bermula agak goyah apabila tewas pada set pertama, namun juara kejohanan Seluruh England (All England) itu bangkit dengan permainan lebih meyakinkan dalam dua set berikutnya sebelum menang ke atas pemain No.343 dunia tersebut.
“Semua orang tahu angin agak kuat di sini, jadi ia menyebabkan saya buat banyak kesilapan mudah pada set pertama. Tambahan pula, gaya permainan Hatano seakan-akan (Kento) Momota.
“Bagi saya, ini bukanlah permainan terbaik tetapi saya tetap gembira kerana masih mampu untuk tangani tekanan ketika berada di atas gelanggang,” kata Zii Jia kepada pemberita sejurus tamat perlawanan.

Bagaimanapun, langkah positif itu tidak dapat diteruskan oleh beregu lelaki, Aaron Chia-Soh Wooi Yik apabila kecundang kepada beregu yang berada pada ranking ke-857 dunia, Ayato Endo-Yuta Takei 21-23, 16-21.
Kemudian, Aidil Sholeh Ali Sadikin menjadi mangsa seterusnya selepas tewas 21-19, 16-21, 15-21 kepada Koo Takahashi dalam aksi perseorangan lelaki kedua bagi membolehkan Jepun mendahului perlawanan 2-1.
Goh Sze Fei-Nur Izzuddin Rumsani menyamakan kedudukan 2-2 selepas menang 17-21, 21-17, 21-17 ke atas Shuntaro Mezaki-Haruya Nishida sebelum Leong Jun Hao memastikan kemenangan Malaysia dengan menewaskan Koshiro Moriguchi 21-18, 21-16. – KOSMO! ONLINE


Kerajaan tak paksa vaksin anak-anak – PM
Oleh MOHD SHARKAWI LONDING

18 Februari 2022, 7:09 pm
JOHOR BAHRU – Kerajaan tidak memaksa ibu bapa untuk membenarkan anak-anak mereka divaksin menerusi Program Imunisasi Covid-19 Kanak-kanak (PICKids), biar pun peratusan golongan kanak-kanak itu divaksin masih rendah.
Perdana Menteri, Datuk Seri Ismail Sabri Yaakob berkata, ibu bapa diberi pilihan walaupun pelaksanaan program itu dianggap sesetengah pihak sebagai satu paksaan kerajaan.
“Kita sudah bincangkan perkara ini dalam Kabinet. Memang tidak ada paksaan untuk kanak-kanak divaksin. Malah, bagi dos penggalak juga tidak pernah ada paksaan.
“Tetapi, kita tahu program vaksinasi untuk kanak-kanak ini perkara baharu. Biasalah, bila sesuatu perkara baharu, orang ramai mungkin ada rasa takut dan bimbang, sama seperti ketika pemberian vaksin dos pertama di peringkat awal dulu, ada yang takut hendak ambil, tetapi lama kelamaan orang mula berebut-rebut nak ambil,” katanya.
Beliau berkata demikian ketika sidang media selepas menyempurnakan Karnival Usahawan dan Koperasi Malaysia di sini, hari ini.
Ismail Sabri berkata, setakat ini penerimaan masyarakat terhadap vaksinasi semakin meningkat sama ada bagi golongan kanak-kanak mahu pun dos penggalak bagi golongan dewasa.

Beliau tidak menafikan kebimbangan orang ramai mendapatkan vaksin berikutan terlalu banyak cerita tidak sahih yang disebarkan.
“Saya tidak salahkan rakyat sebab memang ada yang takut jika ada benda tidak baik berlaku pada anak mereka. Tidak mengapa, saya tekankan di sini, tiada paksaan.
“Walaupun Kementerian Kesihatan (KKM) sudah memberi jaminan tidak ada isu atau kesan buruk daripada pengambilan vaksin ini, tetapi ia tetap terserah kepada rakyat,” jelasnya.
Sehingga semalam, 9.6 peratus atau 341,960 kanak-kanak berusia lima hingga 11 tahun sudah menerima suntikan vaksin COVID-19 melalui PICKids. – KOSMO! ONLINE


Amirudin ‘tunggu dan lihat’ cabaran Farhash Wafa
Oleh MOHAMAD NAUFAL MOHAMAD IDRIS

18 Februari 2022, 6:58 pm
SHAH ALAM- Menteri Besar Selangor, Datuk Seri Amirudin Shaari mengambil pendekatan tunggu dan lihat berhubung keputusan Pengerusi PKR Perak, Farhash Wafa Salvador Rizal Mubarak yang mahu mencabarnya di Cabang PKR Gombak pada pemilihan parti tersebut pada April ini.
Beliau berkata, masih terlalu awal baginya untuk memberikan sebarang maklum balas berhubung keputusan Farhash Wafa itu, memandangkan sesi penamaan calon tamat pada 18 Mac ini.
“Saya akan mengulas mengenai perkara terbabit selepas sesi penamaan calon selesai.
“Saya baik dengan semua ahli parti (termasuk Farhash Wafa),” katanya ringkas semasa sidang akhbar penutupan larian virtual Ayuh Selangor 1.0 di Bangunan Setiausaha Kerajaan Negeri (SUK) Selangor di sini, hari ini.
Beliau berkata demikian bagi mengulas keputusan Farhash Wafa yang mahu mencabar Amirudin bagi jawatan Ketua Cabang Gombak.
Bulan lalu, Farhash Wafa yang juga bekas setiausaha politik Datuk Seri Anwar Ibrahim secara terbuka ingin bertanding di Cabang Gombak atas dasar amalan demokrasi dalan PKR selain tidak mempunyai motif tertentu. -KOSMO! ONLINE


Yonnyboii mengaku isteri tak bertudung
Oleh HANISAH SELAMAT

18 Februari 2022, 7:45 pm
PETALING JAYA – Penyanyi hip hop, Yonnyboii mengakui isterinya, Nik Nazira Narriman masih dalam proses belajar untuk menutup aurat dengan sempurna.
Enggan memaksa, Yonny atau nama sebenarnya, Muhammad Haqeem Nuriman Nor Azrin sebaliknya memberi kebebasan buat isterinya memilih sesekali tidak mengenakan hijab terutama jika keluar berdua.
“Kalau berjalan dengan saya, ada kalanya dia nak melawa macam ketika keluar makan atau waktu bulan madu. Bukan selalu (tidak bertudung), tengok pada situasi.
“Sebelum ini, dia memang tak berhijab selain, setahun kebelakangan ini pakai tudung secara berkala  kerana masih dalam fasa belajar.
“Saya memang tak pernah paksa dia untuk ubah penampilan atau apa pun sebab saya juga tampil dengan imej begini (cuba pelbagai warna rambut). Saya okey saja.
“Dia muda lagi, baharu 23 tahun. Tak perlu nak paksa diri. Kami pun sama-sama masih memperbaiki diri. Janji kami faham antara satu sama lain serta sudah membincangkan perkara ini,” katanya kepada Kosmo! Online.

Pasangan yang mendirikan rumah tangga pada November tahun lalu itu ditemui pada Majlis Penganugerah Aplikasi Penstriman Muzik Joox, semalam.
Nik Nazira yang menemani suaminya ke majlis tersebut nyata menarik perhatian ramai apabila tampil dengan gaya rambut serupa suami.
Jelas Yonnyboii, isterinya belum pernah mendedahkan imej tidak bertudung menerusi laman sosialnya kerana berasa belum masa untuk berbuat sedemikian.
“Saya harap peminat tak terkejut atau menyangka saya berjalan dengan wanita lain disebabkan penampilan isteri saya yang berbeza dalam Instagram.
“Bagi yang tahu, tahulah macam anda jumpa kami hari ini. Dia pun tak berselindung kalau jumpa depan-depan begini, cuma dalam Instagram dia belum pernah secara terbuka mendedahkan situasinya,” ujarnya.
Ditanya sama ada Nik Nazira yang juga pensohor media sosial itu berhadapan tanggapan umum nanti, katanya, mereka sudah sedia berhadapan segala kemungkinan.
“Sepanjang tempoh ini isteri juga belum menonjolkan imej tanpa tudung di laman sosialnya tapi saya selalu ingatkannya tentang kecaman yang bakal dilalui sebab orang tak tahu dia ‘on-off’ pakai hijab.
“Tiga tahun saya dalam industri hingga sudah lali berdepan kritikan netizen. Saya kerap berkongsi pengalaman supaya dia tak terkejut apabila perkara itu diperkatakan umum,” tambah Yonnyboii lagi.
Terdahulu, pasangan tersebut bernikah secara privasi yang dihadiri kira-kira 20 keluarga terdekat tanpa membuat hebahan namun mengumumkan perkahwinan beberapa hari kemudian.
Sementara itu, mengenai kemenangan pertamanya bersama rakan seperjuangan,  Zynakal dan Asyraf Nasir dalam kategori Top 5 Hit Lokal, kejayaan terbabit  menyuntik semangat untuk menghasilkan karya lebih bagus.
Baginya, sokongan ramai yang berkongsi Tak Sangka menerusi pelbagai platform penstriman terutama TikTok secara tidak langsung meletakkan lagu tersebut dalam carta popular.
“Saya pun sebenarnya tak sangka lagu ini mampu memikat pendengar muzik sehingga berada dalam carta lima terbaik dan layak membawa pulang trofi Joox.
“Sudah pasti kami berbesar hati menerima pengiktirafan ini. Mungkin akan ada sambungan untuk dendangan ini nanti yang pasti lagi menarik.
“Juga tetap membabitkan projek berkumpulan iaitu bersama dua lagi rakan seperjuangan saya. Kita tunggu perkembangan lanjut,” kata Yonnyboii. – KOSMO! ONLINE


Ismail Sabri dapat injunksi halang portal siar artikel fitnah
Oleh NUZULSHAM SHAMSUDDIN

18 Februari 2022, 7:22 pm
KUALA LUMPUR – Perdana Menteri, Datuk Seri Ismail Sabri Yaakob hari ini berjaya memperoleh perintah injunksi ex-parte (sebelah pihak) daripada Mahkamah Tinggi di sini yang memerintahkan sebuah portal untuk memadamkan artikel yang didakwa memfitnahnya.
Perintah injunksi itu diperoleh Ismail Sabri selaku plaintif dalam kes saman fitnah terhadap Muhamad Izwan yang dinamakan sebagai defendan dan difailkan semalam 17 Februari lalu (2022).
Ahli Parlimen Bera itu turut memperoleh perintah menghalang pemilik portal berkenaan Muhamad Izwan Mohd. Zubit atau mana-mana ejennya untuk mengulangi atau menyiarkan semula artikel atau kenyataan berbaur fitnah mengenai Perdana Menteri.
Sementara itu, peguam Joshua Tan yang mewakili Ismail ketika dihubungi media berkata perintah itu dikeluarkan oleh Pesuruhjaya Kehakiman, Evrol Mariette Peters.
Berdasarkan pernyataan tuntutan, pada 30 Januari lalu, defendan telah menerbitkan satu artikel bertajuk “Ismail Sabri bimbang jadi PM paling singkat, ‘rayu’ jangan tarik sokongan” yang dikatakan berbaur fitnah.
Artikel terbabit juga telah diterbitkan semula dalam sebuah laman sesawang yang boleh diakses oleh orang awam.

Ismail dalam penyataan tuntutannya turut menyatakan, artikel terbabit antara lain menggambarkan dirinya sebagai seorang yang tidak jujur dan terdesak untuk kekal menjadi Perdana Menteri dalam apa juga cara sehingga sanggup membelakangkan .
Artikel tersebut turut menggambarkan Ismail Sabri sebagai seorang yang mementingkan kedudukannya sebagai Perdana Menteri berbanding kepentingan Malaysia dan rakyatnya dan parti politik UMNO selain dengan niat jahat bagi menjatuhkan reputasinya sebagai Perdana Menteri dan ahli UMNO.
Terdahulu pada 3 Februari lalu, peguam mewakili Ismail Sabri telah menghantar surat tuntutan memohon defendan untuk memadamkan artikel tersebut dan memohon maaf. Namun permohonan tersebut sehingga hari ini masih belum dilaksanakan.
Justeru, Ismail Sabri memohon satu perintah injunksi agar defendan memadamkan artikel berbaur fitnah itu dalam semua laman sesawang dan media sosial kendalian Muhamad Izwan.
Plaintif turut memohon satu perintah mahkamah agar defendan menyerahkan dokumen bagi menunjukkan bahawa artikel terbabit telah dipadamkan dalam tempoh 24 jam dari tarikh penghakiman.
Ismail Sabri turut menuntut ganti rugi am, tambahan dan teladan yang akan ditaksirkan kemudian oleh mahkamah, faedah sebanyak lima peratus dari tarikh penghakiman sehingga penyelesaian penuh serta kos dan relif-relif lain yang difikirkan sesuai oleh Mahkamah. – KOSMO! ONLINE


Dana Mitra: Ahli perniagaan bergelar Datuk didakwa
Oleh NUZULSHAM SHAMSUDDIN

18 Februari 2022, 7:18 pm
KUALA LUMPUR – Seorang ahli perniagaan bergelar Datuk dihadapkan ke Mahkamah Sesyen di sini hari ini terhadap 35 pertuduhan mengemukakan dokumen mengandungi butiran palsu berkaitan dana Unit Transformasi Masyarakat India Malaysia (Mitra).
Tertuduh, Datuk B. Reghu, 62, mengaku tidak bersalah selepas kesemua pertuduhan dibacakan di hadapan Hakim Azura Alwi.
Mengikut 35 pertuduhan, tertuduh didakwa mengemukakan Laporan Akhir Program Pembangunan Sosioekonomi Masyarakat India Malaysia, Kementerian Perpaduan Negara Reform Training yang mana program-program yang diperuntukkan di bawah geran kewangan Mitra antaranya senarai kedatangan peserta, surat perakuan penggunaan dana, baucer bayaran, invois dan cek deposit resit.
Kesalahan itu, didakwa dilakukan di Mitra, Putrajaya pada 5 Mei 2021.
Bagi 35 pertuduhan itu, pendakwaan terhadapnya dikemukakan mengikut Seksyen 18 Akta SPRM 2009 dan boleh dihukum di bawah Seksyen 24(2) akta sama yang membawa penjara maksimum 20 tahun dan denda tidak kurang lima kali ganda nilai yang palsu atau RM10,000 atau mengikut mana-mana lebih tinggi.
Sementara itu tertuduh turut mengaku tidak bersalah atas 23 lagi pertuduhan pilihan iaitu didakwa dengan curangnya menggunakan pelbagai dokumen sebagai tulen di mana mempunyai sebab untuk mempercayai adalah satu dokumen palsu pada tarikh dan lokasi sama.

Bagi 23 pertuduhan tersebut pendakwaan mengikut Seksyen 471 Kanun Keseksaan yang boleh dihukum di bawah Seksyen 465 kanun sama dan memperuntukkan hukuman penjara maksimum dua tahun atau denda atau kedua-duanya jika sabit kesalahan.
Terdahulu Timbalan Pendakwa Raya Mohd. ‘Afif Ali mencadangkan agar mahkamah mengenakan tertuduh diikat jamin RM50,000 dengan seorang penjamin di samping syarat tambahan iaitu melapor diri di pejabat SPRM berhampiran serta menyerahkan pasport kepada mahkamah.
Namun peguam Hamidi Noh mewakili tertuduh merayu agar jumlah itu dikurangkan dan mahu jaminan itu dibayar secara ansuran serta beliau juga memaklumkan pasport tertuduh telah tamat tempoh.
Mahkamah kemudian membenarkan tertuduh diikat jamin sebanyak RM25,000 dengan seorang penjamin dan membenarkan bayaran jumlah itu dilakukan secara ansuran dengan RM10,000 pada hari ini manakala selebihnya sehingga 23 Februari ini.
Selain itu, mahkamah menetapkan agar tertuduh untuk melaporkan diri di Pejabat SPRM Melaka pada minggu pertama setiap bulan manakala tarikh sebutan semula kes ditetapkan pada 21 Mac ini. – KOSMO! ONLINE


Budak tersepit kepala pada dua batang tiang
Oleh Kosmo

18 Februari 2022, 8:00 pm
JAKARTA – Seorang kanak-kanak di kota Malang, Jawa Timur, berdepan dengan detik-detik cemas apabila kepalanya tersepit pada dua batang tiang di sebuah rumah, lapor laman berita Suara.com.
Berdasarkan video yang dikongsikan di Instagram, kanak-kanak lelaki itu dilihat menangis kesakitan kerana kepalanya tersepit di antara dua batang tiang di teres sebuah rumah.
Beberapa orang lelaki dewasa dilihat berusaha membantu kanak-kanak berkenaan dengan menarik kuat kepalanya sebelum ia akhirnya berjaya ditarik keluar.
Video itu menjadi tular dengan netizen memberikan pelbagai komen.
“Dilahirkan dua kali,” kata seorang netizen.
“Saya juga pernah alami kejadian ini,” kata seorang lagi pengguna. – AGENSI


KKM diberi tempoh 3 minggu bincang buka sempadan
Oleh MOHD SHARKAWI LONDING

18 Februari 2022, 7:05 pm
ISKANDAR PUTERI – Kementerian Kesihatan (KKM) perlu mengadakan perbincangan dengan pihak Kementerian Kesihatan Singapura secara terperinci sebelum keputusan untuk membuka sempadan kedua-dua negara dilaksanakan.
Perdana Menteri, Datuk Seri Ismail Sabri Yaakob memberi tempoh sehingga tiga minggu KKM untuk mengemukakan pandangan mereka.
Menurutnya, kerajaan tetap perlu membuat pertimbangan yang seimbang sebelum melaksanakan perkara itu kerana belum semua rakyat dapat menerima hakikat bahawa mereka perlu hidup dengan Covid-19.
“KKM kena bincang dengan Kementerian Kesihatan Singapura, mereka juga bimbang dengan keadaan kes Covid-19 di negara mereka yang agak tinggi.
“Jadi kita faham semua negara mempunyai pandangan yang sama untuk hidup dengan Covid-19 tetapi banyak benda perlu diteliti.
“Kita tidak boleh tergesa-gesa dalam melaksanakan sesuatu keputusan (buka sempadan),”katanya pada sidang akhbar selepas merasmikan Karnival Usahawan dan Koperasi Keluarga Malaysia di Dewan Majlis Perbandaran Iskandar Puteri, di sini hari ini.

Dalam pada itu, Ismail Sabri berkata, cadangan supaya membuka laluan khas kepada pekerja rakyat Johor yang kini berada di Singapura untuk pulang mengundi perlu diteliti dengan peraturan semasa negara jiran berkenaan.
“Kalau boleh memang kita nak rakyat bebas balik mengundi kerana dari segi demokrasi setiap rakyat berhak untuk mengundi tapi mereka berada di Singapura dan terpaksa mematuhi peraturan dan undang-undang Singapura.
“Tetapi kalau pintu ditutup kerana faktor kesihatan dan Singapura ada peraturan tertentu yang menyukarkan rakyat balik, maka kena patuh kerana ini juga melibat negara mereka,” katanya. – KOSMO! ONLINE


Pekerja pemuliharaan panjat pokok dihambat badak sumbu
Oleh Kosmo

18 Februari 2022, 7:00 pm
CAPE TOWN – Seorang ahli pemuliharaan berdepan dengan detik-detik cemas apabila diserang seekor badak sumbu hitam yang naik minyak ketika sedang menjalankan operasi di sebuah kawasan hutan, lapor akhbar New York Post semalam.
Tom Frew, bersama rakan sepasukannya terpaksa memanjat sebatang pokok dan berdiri di atas dahan kecil bagi mengelakkan mereka menjadi mangsa haiwan tersebut.
Dia yang sedang menjalankan tugas-tugas menjejak dan menanda badak sumbu putih terkejut apabila diserang haiwan yang menjadi agresif itu.
“Sebaik sahaja badak sumbu tersebut datang ke arah kami, ia dapat menghidu bau rakan saya dari sebalik pokok lantas mengejar kami dari satu pokok ke pokok lain,” kata Frew.
Daripada satu rakaman video, haiwan itu kemudian dilihat berhenti di bawah pokok sambil memandang ke arah sasarannya sebelum berlalu dari situ dan memasuki kawasan belukar.
“Selepas dikejar badak sumbu itu, ia akhirnya berhenti mengejar dan kembali ke kawasan belukar.

“Kami duduk seketika di atas pokok selama beberapa minit bagi memastikan keadaan benar-benar selamat sebelum turun ke bawah dan menyambung tugasan,” ujar Frew.
Meskipun badak sumbu hitam tersebut telah dibuang sumbunya bagi mengelak kejadian perburuan haram, ia memberikan ancaman besar kepada pekerja pemuliharaan kerana berat badannya yang boleh mencapai sehingga 1,360 kilogram.
“Tambahan lagi, apabila badak sumbu tersedar daripada kesan bius, ia kebiasaannya memilih untuk berlawan berbanding melarikan diri,” kata Frew. – AGENSI